PKPD di penjara, kuarters Penjara Seberang Prai mulai esok

KUALA LUMPUR, Rabiulawal 1442H, Rabu – Kerajaan akan melaksanakan Perintah Kawalan Pergerakan Diperketatkan (PKPD) di Penjara Seberang Prai dan Kuarters Perumahan Penjara Seberang Prai di Pulau Pinang, berkuat kuasa esok hingga 4 November ini.

Menteri Kanan (Kluster Keselamatan), Datuk Seri Ismail Sabri Yaakob berkata, PKPD itu dilaksanakan atas nasihat Kementerian Kesihatan (KKM) bagi mengawal penularan COVID-19 di penjara dan kuarters berkenaan.

“PKPD ini membolehkan pergerakan keluar masuk di kawasan tersebut dapat dikawal dan memudahkan pelaksanaan ujian saringan COVID-19 terhadap individu-individu bersasar di penjara terbabit,” katanya pada sidang media perkembangan Perintah Kawalan Pergerakan Pemulihan (PKPP) yang disiarkan di Facebook Kementerian Pertahanan hari ini.

Menurut Ismail Sabri, tahanan yang akan dibebaskan dalam tempoh PKPD akan diasing dan dikuarantin di Institut Latihan Kecemerlangan Mara, Seberang Perai Selatan hingga tamat tempoh kuarantin.

Katanya, jumlah keseluruhan individu yang terlibat dalam PKPD itu ialah 3,262 orang, merangkumi 2,110 banduan, staf penjara yang mendiami kuarters (1,000), staf penjara yang tidak mendiami kuarters (120) dan kakitangan awam (32).

Ismail Sabri berkata, PKPD akan turut dikuatkuasakan di PPR Taman Harmoni, Sandakan, Sabah bermula 23 Okt hingga 5 November ini, susulan peningkatan kes COVID-19 di situ.

“PKPD ini akan melibatkan 870 unit rumah dengan 4,481 penduduk,” katanya.

Sementara itu, beliau berkata, seramai 434 individu ditahan kerana ingkar PKPP semalam, dengan 400 dikompaun, 24 direman dan 10 diberi jamin.

Ismail Sabri berkata, tidak memakai pelitup muka adalah kesalahan tertinggi dicatatkan melibatkan 188 individu, diikuti penjarakan fizikal (77), gagal menyediakan peralatan atau merekodkan butiran diri (83) dan lain-lain kesalahan (86).

Mengenai Op Benteng, beliau berkata seramai 37 pendatang tanpa izin ditahan dan 10 kenderaan dirampas semalam.

Sebanyak 304 sekatan jalan raya Op Benteng turut dilakukan di seluruh negara, katanya. – Bernama


ISMA mohon istana campur tangan perkasa undang-undang syariah

BANGI, 23 Rejab 1443H, Jumaat – Gerakan Islam, Ikatan Muslimin Malaysia (ISMA) berharap agar pihak istana – selaku ketua agama Islam – campur tangan supaya undang-undang syariah dapat diperkasakan.

Ini selepas Mahkamah Persekutuan pada Isnin memutuskan bahawa Dewan Undangan Negeri (DUN) Selangor tidak mempunyai kuasa untuk menggubal undang-undang yang memberi kuasa kepada Mahkamah Tinggi Syariah negeri, bagi mendengar semakan kehakiman berhubung keputusan dikeluarkan pihak berkuasa agama negeri.

Berikutan itu, panel sembilan Hakim Mahkamah Persekutuan diketuai Ketua Hakim Negara, Tun Tengku Maimun Tuan Mat sebulat suara mengisytiharkan Seksyen 66A Enakmen Pentadbiran Agama Islam (Negeri Selangor) 2003 adalah tidak berperlembagaan, terbatal dan tidak sah.

Seksyen itu memberikan kuasa kepada Mahkamah Tinggi Syariah untuk menggunakan bidang kuasanya bagi mendengar dan membenarkan permohonan semakan kehakiman terhadap keputusan dibuat majlis atau jawatankuasa dalam menjalankan tugas di bawah enakmen itu.

Perkara itu diputuskan mahkamah selepas membenarkan permohonan Sisters In Islam (SIS) Forum (Malaysia), selaku pempetisyen untuk menentukan persoalan undang-undang bagi mencabar keperlembagaan enakmen berkenaan.

Meskipun akur dengan keputusan mahkamah, Presiden ISMA, Ustaz Muhammad Fauzi Asmuni berkata, pihaknya mengakui terkilan dengan perkara berkenaan.

Katanya, keputusan itu secara langsung memberi maksud bahawa Mahkamah Tinggi Syariah tidak mempunyai kuasa membenarkan pihak berkuasa agama negeri untuk menjalankan tugas melaksanakan undang-undang syariah negeri serta jawatankuasa fatwa negeri-negeri.

“Perkara ini memberikan ‘loophole’ kepada undang-undang syariah dan dikhuatiri bakal memberikan indikasi kepada undang-undang syariah yang lain.

“Perkembangan ini mendatangkan kegusaran dalam kalangan umat Islam yang melihat kesan kepada kuasa pihak berkuasa agama negeri semakin terhakis dan menyekat lagi bidang kuasa syariah,” katanya menerusi satu kenyataan, hari ini.

Dalam perkembangan sama, beliau berkata, umat Islam harus sedar perkara ini menjadi tanda yang undang-undang syariah seperti dibuli dan tiada kuasa apa-apa, sedangkan orang Islam adalah majoriti di negara ini dan Islam adalah agama Persekutuan.

Katanya, ISMA turut menyeru kepada ahli politik muslim agar lebih cakna tentang apa yang sedang terjadi ke atas undang-undang syariah hari ini.

“Jangan terlalu sibuk mengejar laba sehingga terlupa dengan ikrar untuk meletakkan Islam di tempat yang paling tinggi,” katanya yang turut menentang sebarang campur tangan daripada pihak-pihak liberal yang cuba menunggang isu ini demi kepentingan tertentu.

Pautan terdahulu;


Kembalikan syarat kredit BM kepada bukan Bumiputera

BANGI, 28 Rejab 1442H, Jumaat – Kelonggaran syarat bagi mengisi kekosongan jawatan Konstabel dalam pasukan Polis Diraja Malaysia (PDRM) baru-baru ini dianggap sebagai bukan keputusan bijak.

Semalam, media melaporkan, mana-mana individu bukan Bumiputera yang tidak memperoleh kredit dalam mata pelajaran Bahasa Melayu boleh memohon jawatan Konstabel PDRM.

Kelonggaran syarat itu diberi bagi permohonan jawatan konstabel Gred YA1 lelaki dan perempuan menerusi Pengambilan Khas Bukan Bumiputera mulai 18 Mac ini.

Pengarah Jabatan Pengurusan Bukit Aman, Datuk Ramli Din berkata, kelonggaran syarat ini sebagai galakan supaya lebih ramai rakyat Malaysia bukan Bumiputera menyertai PDRM kerana pasukan ini memerlukan khidmat mereka.

“Bagaimanapun, mereka yang terpilih ke dalam jawatan perlu menduduki semula subjek Bahasa Melayu peringkat SPM dalam tempoh enam tahun mereka berkhidmat dan perlu lulus dengan kepujian.

“Sekiranya masih gagal dalam tempoh enam tahun, khidmat mereka akan ditamatkan,” katanya.

Bagaimanapun, Pengerusi Amal Sejagat Malaysia, Cikgu Izzat Johari berpandangan, perkara itu bukan keputusan bijak kerana secara tidak langsung ia dianggap penghinaan kepada bahasa kebangsaan.

Walaupun syarat untuk lulus dengan kepujian diberikan dalam tempoh enam tahun, ianya masih dianggap menjatuhkan martabat PDRM dan bahasa Melayu, katanya menerusi catatan di Facebook, hari ini.

“Kepada Ketua Polis Negara, mohon kembalikan syarat kepujian Bahasa Melayu sebagai syarat wajib bagi kemasukan anggota PDRM.

“Kelonggaran yang diberikan bukan idea yang bijak malah menjatuhkan kualiti PDRM itu sendiri,” katanya.


Tun M percaya PN perjuang nasib Melayu tanpa aniaya bukan Islam

BANGI, 18 Safar 1445H, Isnin – Meskipun bukan ahli Perikatan Nasional (PN), bekas Perdana Menteri, Tun Dr Mahathir Mohamad tetap menzahirkan sokongan kepada gabungan parti ini.

Ini kerana baginya, PN memperjuangkan nasib orang Melayu-Islam tanpa menganiaya orang bukan Islam.

“Ramai orang Melayu sokong walaupun tidak menjadi ahli PN tetapi mereka sokong, sikit sebanyak ada kesan sokongan mereka.

“Sebab itu saya setuju untuk bersama dengan PN, saya bukan ahli tetapi saya sokong,” katanya ketika berucap dalam ceramah Mega PN di Simpang Jeram, malam tadi.

Pemimpin berusia 98 tahun itu berkata, sokongan orang ramai yang beralih kepada PN yang mempertahankan nasib Melayu-Islam membuatkan Perikatan Harapan (PH) semakin ‘panas’.

Katanya, perkara berkenaan terbukti ketika proklamasi orang Melayu dianjurkan bagi membincangkan masalah kaum tersebut.

“Kita telah buat satu proklomasi masalah orang Melayu. Apa salahnya? Cuma nak cakap pasal masalah orang Melayu. Kita bukan nak sentuh orang lain,” katanya.

Dr Mahathir turut berpandangan, kerajaan Madani hari ini dilihat bercanggah dengan reformasi dan kebebasan bersuara yang mereka pernah perjuangkan sebelum ini.

Malah, rakyat kini ditakut-takutkan dengan pelbagai penguatkuasaan undang-undang untuk menyekat suara rakyat.

Justeru beliau berkata, rakyat perlu menunjukkan kuasa menzahirkan ketidakpuasan hati berkenaan dengan menolak sokongan mereka.

“Kita kena tunjuk kepada dia betapa kita tak sokong dia.

“Oleh itu pada hari pengundian keluarlah beramai. Orang Melayu keluar sebagaimana orang Cina keluar, 100 peratus keluar, undi PN,” katanya.


Ubat batuk Guaifenesin Syrup tercemar, tak selamat digunakan

BANGI, 10 Syawal 1444H, Isnin – Sirap ubat batuk jenama Guaifenesin Syrup TG Syrup yang tercemar dengan kandungan diethylene glycol dan ethylene glycol melebihi had sepatutnya, memberi kesan berbahaya kepada pengguna.

Kementerian Kesihatan Malaysia (KKM) dalam satu kenyataan melaporkan, ubat batuk yang tercemar dengan dua bahan tersebut boleh mendatangkan kesan seperti cirit-birit, muntah dan kecederaan yang teruk pada buah pinggang.

“Produk yang tercemar ini adalah tidak selamat untuk digunakan terutamanya di kalangan kanak-kanak kerana ia boleh menyebabkan kesan yang serius atau kematian,” katanya.

KKM turut berkongsi, semakan ke atas pangkalan data produk berdaftar Bahagian Regulatori Farmasi Negara (NPRA) menunjukkan jenama produk tersebut tidak ada dalam senarai produk berdaftar di Malaysia.

Dalam pada itu, KKM menasihatkan orang awam yang menggunakan produk tersebut agar segera menghentikan penggunaannya lebih-lebih lagi jika mengalami sebarang kesan sampingan.

“Orang awam juga digalakkan membuat aduan sekiranya terdapat keraguan tentang kualiti dan keselamatan produk yang digunakan.

“KKM menjalankan pemantauan secara berterusan bagi memastikan kualiti, keselamtan, dan keberkesanan ubat-ubatan terjamin serta akan memaklumkan perkembangan kepada orang ramai dari semasa ke semasa,” tambahnya.

Amaran mengenai bahaya ubat batuk tersebut dikeluarkan oleh Pertubuhan Kesihatan Sedunia (WHO) pada 25 April lalu.


EAIC serah PDRM kendali isu 34 pegawai terlibat kes ‘Geng Nicky’

PUTRAJAYA, 19 Syaaban 1442H, Khamis – Suruhanjaya Integriti Agensi Penguatkuasaan (EAIC) tidak akan ‘masuk campur’ dalam siasatan terhadap 34 pegawai penguatkuasa, yang didakwa terlibat dengan kumpulan jenayah terancang ‘Geng Nicky’, kata Pengerusinya Tan Sri Mohd Sidek Hassan.

Bagaimanapun katanya, suruhanjaya itu akan memantau rapat siasatan berkenaan yang akan dijalankan Polis Diraja Malaysia (PDRM) sehingga selesai.

“Kita (EAIC) juga akan mencadangkan syor dan pandangan kepada PDRM jika perlu,” katanya kepada media selepas merasmikan Majlis Sambutan Sedekad Penubuhan EAIC dan Anugerah Perkhidmatan Cemerlang EAIC 2020 di sini hari ini.

Ketua Polis Negara Tan Sri Abdul Hamid Bador sebelum ini mendedahkan, seramai 34 pegawai dan anggota agensi penguatkuasa disyaki mempunyai hubungan dengan sindiket jenayah terancang itu, dengan majoritinya adalah pegawai dan anggota polis.

Ketua sindiket itu Datuk Seri Nicky Liow Soon Hee, 33, yang menjadi buruan polis, lolos dalam serbuan Operasi Pelican 3.0 ekoran kebocoran maklumat.

Nicky Liow yang juga suspek utama, dipercayai mengetahui maklumat mengenai operasi yang bakal dibuat Polis Kontinjen Johor pada 20 Mac lalu itu daripada pegawai, anggota polis dan agensi penguatkuasa lain, yang berada di bawah kawalannya. – Bernama


Syarikat gergasi tolak produk buruh paksa Uyghur

NEW YORK, 3 Zulhijjah 1441H, Jumaat – Syarikat gergasi dunia terus menerima pelbagai gesaan, bagi memutuskan hubungan dengan pembekal barangan yang didakwa menggunakan tenaga buruh paksa etnik Uyghur.

Para aktivis sebelum ini melancarkan kempen bagi membantah syarikat-syarikat yang menyokong dan mendapat keuntungan hasil daripada ekploitasi kumpulan etnik minoriti di China itu.

Selain itu, Amerika Syarikat (AS) juga telah meningkatkan tekanan ekonomi dan memberi amaran kepada syarikat-syarikat di negara itu untuk tidak melakukan sebarang aktiviti perniagaan di Xinjiang, berikutan penyalahgunaan buruh paksa Uyghur.

Syarikat Nike berkata, pihaknya kerap berhubung dengan pembekal di China bagi memastikan ia tidak terbabit dengan perniagaan memaksa etnik Uyghur bekerja.

Nike menafikan, ia mendapat sebarang bekalan barangan dari Xinjiang – yang menempatkan majoriti penduduk Uyghur dan kilang-kilang yang menggunakan tenaga buruh paksa etnik itu.

Selain itu, Apple Inc. turut mendakwa, syarikat itu telah menyiasat penyalahgunaan buruh paksa terbabit.

Syarikat itu berkata, pihaknya tidak menemui sebarang bukti bahawa terdapatnya penggunaan buruh paksa dalam penghasilan produk Apple selain merancang untuk terus memantau perkara itu. – Agensi


SOP ibadah di masjid, surau sepanjang Ramadan diumum dalam masa terdekat

KUALA LUMPUR, 19 Syaaban 1442H, Khamis – Prosedur operasi standard (SOP) bagi semua aktiviti ibadah di masjid serta surau sepanjang Ramadan termasuk solat Tarawih, akan diperinci dan diumumkan dalam masa terdekat.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata bagi Wilayah Persekutuan, SOP akan diselaraskan oleh Jabatan Agama Islam Wilayah Persekutuan (JAWI) manakala negeri lain ditentukan oleh Majlis Agama Islam negeri masing-masing.

“Saya melihat perkara ini (ibadah bulan Ramadan) hampir sama dengan solat-solat yang lain kecualilah mungkin ada sedikit perubahan kecil yang akan dilihat dari semasa ke semasa,” katanya.

Beliau berkata demikian kepada pemberita selepas merasmikan Akaun Emas YaPEIM (Yayasan Pembangunan Ekonomi Islam Malaysia) atau Akaun SERY, di sini hari ini.

Sebelum ini, Majlis Keselamatan Negara (MKN) mengumumkan kebenaran untuk mengadakan solat Tarawih di masjid sepanjang bulan Ramadan yang akan bermula 13 April ini.

Mengenai majlis itu, Zulkifli berkata produk simpanan emas berkenaan dilihat akan membawa YaPEIM setapak lagi ke hadapan dalam membantu merancakkan ekonomi khususnya dalam tempoh negara sedang pulih daripada impak COVID-19.

Beliau berharap dengan produk baharu itu, YaPIEM mampu bersaing dan berdiri setaraf dengan pemain industri emas yang lain.

Akaun SERY adalah produk simpanan emas yang membolehkan emas dibeli secara digital dan ditukar kepada emas fizikal dengan caj berpatutan selain patuh syariah. – Bernama


Mempolitik titah Agong tak akan bantu pemulihan negara

BANGI, 6 Zulkaedah 1442H, Khamis – Kerajaan tidak lagi wajar berdolak dalih mengadakan sidang Parlimen selepas Yang di-Pertuan Agong, Al-Sultan Abdullah Ri’ayatuddin Mustafa Billah Shah, menzahirkan pandangan supaya diadakan secepat mungkin.

Demikian respons Timbalan Presiden UMNO, Datuk Seri Mohamad Hasan selepas Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan membuat kenyataan bahawa Tuanku tidak menyatakan bulan berapa Parlimen patut bersidang dan hanya menitahkan diadakan secepat mungkin.

Menyanggah kenyataan itu, Mohamad menegaskan, titah dan hikmah Baginda sepatutnya perlu diterjemahkan segera.

“Mempolitikkan titah baginda tidak akan membantu pemulihan pantas negara ini.

“Kerajaan wajar memanggil persidangan Parlimen segera. Jangan berdolak-dalih dengan alasan YDPA tidak bertitah bulan berapa Parlimen harus bersidang,” katanya dalam satu kenyataan, hari ini.

Tambahan pula, pengumuman kerajaan melalui Pelan Pemulihan Negara bahawa Parlimen boleh dibuka menjelang September atau Oktober bukan satu kepastian, katanya.

Ini kerana, ia tertakluk kepada pelbagai syarat seperti pengurangan kes dan kadar vaksinasi melalui pelbagai fasa yang digariskan.

“Parlimen tidak memerlukan pelbagai fasa dan syarat untuk dibuka. Ia adalah medan sebenar segala usaha pemulihan diperdebat dan dibincangkan.

“Apa jua alasan untuk melengahkan pembukaan Parlimen bukan sahaja tindakan antidemokrasi, tetapi menyinggung kemuliaan dan kebijaksanaan institusi Raja yang bebas dan berada di atas politik,” katanya.


Sekatan ke atas 23 negara berasaskan kriteria tertentu

PUTRAJAYA, 22 Muharram 1442H, Khamis – Keputusan kerajaan mengenakan sekatan kemasukan ke atas 23 negara berisiko dibuat berasaskan beberapa faktor termasuk data daripada Pusat Kawalan Penularan Wabah Eropah dan Our World in Data, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, keputusan juga dibuat setelah mengambil kira potensi gelombang ketiga menjelang musim sejuk di negara empat musim tidak lama lagi.

“Ramai yang mempersoalkan seolah-olah kita (Malaysia) membuat keputusan tidak berasas. Sebenarnya kita mempunyai kriteria tertentu sebelum keputusan dibuat.

“Keputusan dibuat berdasarkan data yang menunjukkan peningkatan kes impot COVID-19 membabitkan beberapa negara. Sebab itu kita buat keputusan ini,” katanya pada sidang media perkembangan terkini Perintah Kawalan Pergerakan Pemulihan (PKPP) di sini hari ini.

Memperincikan perkara itu, Ismail Sabri berkata, antara kriteria yang diambil kira ialah bilangan kes COVID-19, kadar insiden dan kematian bagi sejuta penduduk dalam tempoh 14 hari kebelakangan.

Kerajaan baru-baru ini mengumumkan senarai 23 negara yang rakyatnya disekat daripada memasuki Malaysia kerana mencatat kes positif COVID-19 melebihi 150,000 kes.

Negara terbabit ialah Amerika Syarikat, Brazil, India, Rusia, Peru, Colombia, Afrika Selatan, Mexico, Sepanyol, Argentina, Chile, Iran, United Kingdom, Bangladesh, Arab Saudi, Pakistan, Perancis, Turki, Itali, Jerman, Iraq, Filipina dan Indonesia.

Ismail Sabri berkata, keputusan diambil bagi memastikan penularan kes import dapat dikawal selain melindungi rakyat Malaysia daripada ancaman gelombang ketiga.

“Kita faham ada negara kesal dan kecewa malah bimbang kesan sekatan terhadap ekonomi tetapi kita mesti mengimbangi lebih-lebih lagi apabila melibatkan nyawa dan keselamatan rakyat kita,” katanya.

Beliau berkata, sekatan perjalanan itu bagaimanapun tidak dikenakan kepada diplomat asing termasuk ahli keluarga mereka serta delegasi luar yang mengadakan lawatan negara.

Selain itu katanya, kelonggaran turut diberikan kepada pemegang Pas Ekspatriat dan pekerja mahir dari negara yang tersenarai untuk memasuki Malaysia dengan syarat mereka mendapat kelulusan daripada Jabatan Imigresen Malaysia (JIM) dan surat sokongan daripada Lembaga Pembangunan Pelaburan Malaysia.

“Bagi penduduk tetap dan pasangan warganegara Malaysia, mereka boleh memohon dengan JIM untuk memasuki Malaysia dengan syarat perjalanan sehala sahaja, prosedur sama juga dikenakan kepada pemegang pas pelajar. Bagaimanapun JIM tidak menerima permohonan pas pelajar baharu,” katanya. – Bernama


Belum ada keperluan dos keempat: KP Kesihatan

BANGI, 2 Syaaban 1443H, Sabtu – Ketua Pengarah Kesihatan, Tan Sri Dr Noor Hisham Abdullah mengesahkan, setakat ini tiada rancangan kepada pengambilan dos keempat.

Katanya, penerima hanya menerima dua vaksin premier dan satu dos penggalak serta tiada lagi vaksin keempat.

“Jika ada dos keempat, ia akan dikhususkan kepada golongan rentan termasuk penyakit kanser atau yang perlu dilindungi,” katanya seperti dipetik akhbar tempatan, hari ini.

Beliau dalam masa sama menafikan dakwaan sesetengah pihak yang mengaitkan penyakit angin ahmar berpunca daripada vaksin COVID-19.

“COVID-19 boleh menjangkiti paru-paru termasuk saluran darah selain membahayakan jantung.

“Ia juga boleh menjadi penyebab strok jika virus menyerang otak,” katanya.

Tambah beliau, untuk kes angin ahmar sebelum pandemik berlaku, Kementerian Kesihatan Malaysia (KKM) merekodkan 90 hingga 120 kes sehari dan kes tetap sama walaupun 98 peratus golongan dewasa telah divaksinkan.

Beliau turut mengingatkan vaksin tidak menjadikan seseorang itu kebal daripada penyakit lain dan ujian mengesan penyakit perlu dilakukan untuk mengetahui sama ada ia berpunca daripada vaksin atau sebaliknya.

Beliau turut mengambil contoh kes harian tertinggi semalam yang mencecah 33,209 kes baharu.

“Walaupun kes tinggi, kemasukan hospital, penggunaan unit rawatan rapi (ICU) dan kematian tidak setinggi Julai dan Ogos tahun lalu.

“Ketika itu sebanyak 24,000 kes dan hospital sesak tetapi kini kes sebanyak 33,000 masih ada menjalankan pembedahan elektif, merawat es COVID dan selain belum menghantar pesakit bukan COVID ke hospital swasta,” katanya.


PAS tak buat rayuan keputusan petisyen Parlimen Kemaman

BANGI, 17 Rabiulawal 1445H, Selasa – PAS memutuskan tidak akan memfailkan rayuan terhadap keputusan petisyen pilihan raya bagi Parlimen Kemaman.

Setiausaha Agung PAS, Datuk Seri Takiyuddin Hassan berkata, keputusan itu susulan Hakim Mahkamah Tinggi Kuala Terengganu, Anselm Charles Fernandis mengesahkan terdapat unsur rasuah bagi pilihan raya Parlimen berkenaan.

Jelasnya, keputusan ini diambil setelah Hakim Anselm Charles Fernandis mengesahkan dalam sesi Pengurusan Kes (Case Management) melalui Sidang Video (zoom) pada hari ini (3 Oktober 2023) bahawa keputusan
Yang Arif Hakim dalam kes Petisyen Kemaman adalah sama seperti mana keputusan dalam kes Petisyen Kuala Terengganu.

Hakim berkata, “Keputusan saya bagi kes petisyen pilihan raya ini adalah terdapatnya unsur-unsur rasuah bagi bahagian pilihan raya Parlimen ini. Namun begitu saya tidak menamakan mana-mana pihak”.

Sehubungan dengan itu, Takiyuddin berkata, PAS menunggu dan bersiap sedia untuk mengambil langkah selanjutnya berdasarkan ketetapan yang akan dibuat oleh Suruhanjaya Pilihan Raya (SPR) berikutan daripada keputusan tersebut.

Pada 26 September lalu, Mahkamah Pilihan Raya Kuala Terengganu membatalkan kemenangan Ahli Parlimen Kemaman, Che Alias Hamidi yang mewakili PAS pada PRU15 pada 19 November tahun lalu.

Terdahulu, pada 3 Januari, bekas Menteri Besar Terengganu, Datuk Seri Ahmad Said memberitahu, pihaknya memfailkan petisyen memohon mahkamah membatalkan keputusan PRU15 melibatkan Parlimen Marang, Kemaman dan Kuala Terengganu.

Menurut Ahmad, petisyen itu difailkan di Mahkamah Tinggi Kuala Terengganu kerana didakwa berlakunya pengagihan wang secara berleluasa di ketiga-tiga kawasan itu.


Dos penggalak AstraZeneca didakwa hasil antibodi terhadap Omicron

LONDON, 10 Jamadilakhir 1443H, Khamis – AstraZeneca mendakwa data awal daripada percubaan yang dijalankan menerusi suntikan penggalak vaksin COVID-19, Vaxzevria, menunjukkan penghasilan tindakan balas antibodi lebih tinggi terhadap varian Omicron.

Malah, pengeluar vaksin itu mendakwa, dos penggalak yang diberikan kepada penerima juga menghasilkan tindak balas tinggi kepada varian lain termasuk Beta, Delta, Alpha dan Gamma.

Katanya, tindak balas meningkat dilihat pada individu sebelum ini yang menerima vaksin sama ada Vaxzevria atau mRNA, sambil memaklumkan akan menyerah data berkenaan kepada pengawal selia ubat seluruh dunia memandangkan keperluan mendesak terhadap dos penggalak.

AstraZeneca telah membangunkan vaksin itu bersama penyelidik dari Universiti Oxford, dan kajian makmal bulan lalu mendapati dos ketiga Vaxzevria berkesan terhadap varian baharu yang dikatakan mudah merebak.

Syarikat itu berkata, bukti juga menyokong dos ketiga boleh diambil tanpa mengira jadual vaksinasi utama.

“Kajian penting ini menunjukkan bahawa dos ketiga Vaxzevria selepas lengkap dua dos dari vaksin yang sama, atau selepas mRNA atau vaksin yang tidak aktif, sangat meningkatkan imuniti terhadap COVID-19,” kata Ketua Kumpulan Vaksin Oxford, Andrew Pollard dalam satu kenyataan.

Percubaan pada bulan Disember mendapati suntikan AstraZeneca meningkatkan antibodi apabila diberikan sebagai penggalak selepas vaksinasi awal dengan suntikan sama atau Pfizer, yang berasaskan teknologi mRNA. – Agensi


Kerjasama BN-PH: Mudarat ringan Zahid tak ikut syarak

BANGI, 14 Rejab 1444H, Ahad – Presiden BERJASA, Ustaz Zamani Ibrahim mengingatkan Datuk Seri Ahmad Zahid Hamidi supaya tidak cuba untuk mengeksploitasi istilah syarak demi kepentingan politik UMNO-Barisan Nasional (BN).

Ini susulan kenyataan Presiden UMNO itu yang menyifatkan kerjasama BN dan Pakatan Harapan (PH) selepas Pilihan Raya Umum Ke-15 (PRU15) sebagai mudarat ringan, berbanding dengan Perikatan Nasional (PN).

Justeru, Zamani yang juga Timbalan Pengerusi Gerakan Tanah Air (GTA) mempersoalkan, benarkah kenyataan Ahmad Zahid itu berlandaskan kepada syarak atau semata-mata kerana parti.

“Sebab kita mesti melihat satu benda itu, ukurlah dengan syarak untung ruginya. Mudarat ringan itu mudarat ringan siapa?

“Kalau ringan kepada agama, yes. Tapi betulkah ringan kepada agama? Kalau sekiranya untung rugi itu memberikan kepada untung rugi parti, ia tidak kena,” katanya.

Zamani berkata, mudarat yang diambil kira di bawah kaedah syarak perlu merangkumi lima perkara utama iaitu agama, nyawa, harta, keturunan dan akal.

“Tidak sebut pun pada parti. Jadi, macam Zahid mengatakan (mudarat) ringan itu sesuai dengan kaedah syarak, mudarat ringan itu tak kena pun pada salah satu daripada lima tadi.

“Tetapi yang jelas ia ringan kepada UMNO, untung kepada UMNO. Zahid jangan guna istilah mudarat ringan,” katanya.


Perang Ukraine: Hampir 1,000 kanak-kanak terbunuh, cedera

NEW YORK, 25 Muharam 1444H, Selasa – Hampir 1,000 kanak-kanak lelaki dan perempuan terbunuh atau cedera dalam perang di Ukraine, lapor Tabung Kanak-Kanak Pertubuhan Bangsa-Bangsa Bersatu (UNICEF) pada Isnin.

Justeru, Pengarah Eksekutif UNICEF, Catherine Russell menekankan mengenai keperluan mendesak untuk segera mencapai keamanan di negara konflik itu.

“Sekali lagi, seperti dalam semua peperangan, keputusan melulu orang dewasa meletakkan kanak-kanak kepada risiko yang melampau.

“Tiada operasi bersenjata seperti ini yang tidak mengakibatkan kanak-kanak menjadi mangsa,” katanya dalam kenyataan.

Pencerobohan Russia ke atas Ukraine bermula hampir enam bulan lalu dan UNICEF telah mengesahkan bahawa sekurang-kurangnya 972 kanak-kanak terbunuh atau cedera akibat keganasan itu.

Ia didakwa mewakili purata lebih lima kes sehari, namun Russell percaya bahawa bilangan sebenar adalah lebih tinggi.

Beliau berkata, kebanyakan kanak-kanak terkorban akibat penggunaan senjata letupan – yang tidak mendiskriminasi antara orang awam dan pejuang terutamanya di kawasan berpenduduk seperti Mariupol, Luhansk, Kremenchuk dan Vinnytsia.

Sementara itu, hampir setiap kanak-kanak di Ukraine terdedah kepada peristiwa yang sangat menyedihkan.

Ini kerana, mereka melarikan diri daripada keganasan dan berisiko besar berdepan berpisah dengan keluarga, penderaan, eksploitasi seksual, serangan serta pemerdagangan.

Russell berkata, permulaan sesi persekolahan dalam masa lebih seminggu berfungsi mengingatkan mengenai banyak kehilangan kanak-kanak di Ukraine.

Permusuhan yang semakin memuncak telah memusnahkan sistem pendidikan.

UNICEF menganggarkan bahawa satu daripada 10 sekolah telah rosak atau musnah akibat perang.

Sekolah turut menjadi sasaran atau digunakan pihak terlibat dalam pertempuran, sehingga keluarga tidak berasa selamat untuk menghantar anak mereka kembali ke bilik darjah.

Oleh itu, UNICEF menggesa gencatan senjata segera dilakukan bagi melindungi golongan kanak-kanak dan menamatkan serangan ganas di kawasan berpenduduk termasuk ke atas kemudahan serta infrastruktur awam. – Agensie


Lubnan dakwa Zionis guna fosforus putih

BEIRUT, 17 Rabiulakhir 1445H, Rabu – Lubnan akan menfailkan aduan kepada Pertubuhan Bangsa-Bangsa Bersatu (PBB) selepas mendakwa rejim pengganas Israel menggunakan fosforus putih dalam serangan ke atas negara itu.

Kumpulan hak asasi manusia dan pegawai Lubnan berulang kali menuduh Israel menggunakan senjata itu, yang boleh menyebabkan kulit melecur jika terkena manusia — dakwaan yang dinafikan Israel sebelum ini.

“Saya mengarahkan misi Lubnan ke PBB untuk mengemukakan aduan baharu kepada Majlis Keselamatan bagi mengecam penggunaan fosforus putih oleh Israel dalam serangan berulang ke atas Lubnan,” kata Menteri Luar Lubnan, Abdallah Bou Habib.

Dalam satu kenyataan, beliau turut menuduh Israel sengaja membakar belukar dan hutan Lubnan.

Sejak Hamas melancarkan serangan yang tidak pernah berlaku sebelum ini dari Semenanjung Gaza pada 7 Oktober, sempadan selatan Lubnan menyaksikan Israel saling berbalas tembakan dengam kumpulan Hizbullah yang disokong Iran, sekutu Hamas.

Menurut pengiraan AFP, pertempuran itu membunuh sekurang-kurangnya 62 orang di Lubnan kebanyakannya pejuang Hizbullah serta empat orang awam, termasuk seorang wartawan Reuters.

Israel berkata, lapan orang terbunuh termasuk tentera dan orang awam.

Serangan Israel juga menyebabkan kebun zaitun dan tanaman hijau terbakar di kawasan sempadan, dengan sekurang-kurangnya satu kebakaran masih marak di selatan Lubnan, semalam.

Menteri Pertanian, Abbas Al Hajj Hassan berkata, serangan fosforus putih Israel membakar 40,000 pokok zaitun di selatan Lubnan.

Dalam tinjauan awal, kementeriannya mendapati kira-kira 128 kebakaran berpunca daripada pengeboman fosforus musuh Israel di wilayah itu.- Agensi


Jangan terpedaya penipuan tawaran giliran haji lebih awal

IPOH, 15 Rabiulakhir 1443H, Sabtu – Orang ramai dinasihatkan agar tidak mudah terpedaya dengan penipuan berkaitan pakej haji, umrah dan badal haji yang menawarkan giliran lebih awal untuk menunaikan ibadah haji, khususnya ketika aktiviti rentas negara dibenarkan.

Menteri di Jabatan Perdana Menteri (Hal Ehwal Agama) Idris Ahmad berkata jika aktiviti penipuan itu tidak dibanteras dan ditangani, ia dikhuatiri akan memperdayakan bakal jemaah dan pendeposit di Tabung Haji (TH) sehingga kerugian sejumlah wang yang besar.

“Penipuan ini biasa, bukan TH sahaja terkena, ada yang libatkan Kumpulan Wang Simpanan Pekerja, pesara kerajaan yang dapat pencen dan lain-lain. Seelok-eloknya kena dengar pengumuman rasmi TH (tentang giliran menunaikan haji).

“Perkara ini membimbangkan bukan sahaja dari aspek pengoperasiaan tetapi juga untuk jemaah dan pendeposit. Kita selalu uar-uarkan perkara ini di semua platform iaitu kita tidak memberi tawaran badal haji dan tawaran haji kecuali melalui giliran seperti sebelum ini.

“Kalau ada yang kata masukkan duit, bagi nama, itu tidak betul. Panggilan tawaran haji biasanya kita buat disusuli dokumen, bukan melalui aplikasi WhatsApp,” katanya dalam sidang media selepas menyerahkan bantuan zakat di bawah Program TH Prihatin 2021 Perak kepada peniaga kecil yang terkesan akibat pandemik COVID-19 di sini hari ini.

Beliau merujuk kepada aktiviti penipuan membabitkan tawaran ke Tanah Suci, Makkah yang menggunakan aplikasi WhatsApp kononnya bakal jemaah atau pendeposit akan mendapat giliran lebih cepat tanpa perlu menunggu panggilan daripada TH, setelah membayar sejumlah wang.

Idris berkata sehubungan itu, bakal jemaah dan pendeposit yang ada menerima mesej mengenai tawaran mengerjakan ibadah itu daripada aplikasi tersebut diminta melaporkannya kepada pihak berkuasa dan TH untuk tindakan seterusnya.

“Elok buat laporan agar TH boleh kesan nombor telefon dan identiti (dalang penipuan),” katanya dan menambah laporan boleh dibuat dengan menghubungi Tabung Haji Contact Centre (THCC) di talian 0362071919.

Dalam pada itu, ditanya mengenai status Suruhanjaya Siasatan Diraja (RCI) TH, Idris berkata senarai keanggotaan membabitkan tujuh individu telah diputuskan dan disiapkan semalam untuk Perdana Menteri Datuk Seri Ismail Sabri Yaakob mempersembahkannya kepada Yang di-Pertuan Agong Jumaat depan.

Menurutnya, jika diperkenankan, RCI ini tidak akan mengganggu gugat pengoperasian, urusan deposit dan segalanya yang membabitkan TH ketika ini kerana ia diwujudkan bagi menyiasat isu berbangkit mengenai pengurusan badan tersebut antara 2014 hingga 2020.

Penubuhan RCI mengikut Akta Suruhanjaya Siasatan 1950 (Akta 119) pada Julai lepas bertujuan membolehkan siasatan lanjut dapat dibuat terhadap perkara berbangkit dan perakuan sewajarnya dapat dikemukakan kepada kerajaan bagi memulihkan imej serta keyakinan rakyat terhadap kewibawaan TH. – Bernama


COVID-19: Itali paling terkesan di Eropah

ROM, 27 Rabiulakhir 1442H, Ahad – Itali muncul negara paling terkesan dilanda COVID-19 apabila merekodkan jangkitan tertinggi di Eropah dengan 64,036 kematian mengatasi Britain.

Jumlah itu diikuti Perancis (57,567 kematian) dan Sepanyol (47,624 kematian)

Menurut Kementerian Kesihatan Itali, 649 orang dijangkiti pandemik berkenaan dalam tempoh 24 jam, manakala sebanyak 19,903 kes baharu dikesan.

Itali sebelum ini menjadi negara pertama di Eropah yang terkesan dalam gelombang pertama penularan wabak itu hingga terpaksa melaksanakan perintah berkurung bagi mengawal kematian serta jangkitan.

Sementara itu, UK sebelum ini mengatasi Itali pada 6 Mei lalu apabila merekodkan 30,000 kematian manakala, selepas musim panas, negara di selatan Eropah itu mengharungi ancaman COVID-19 tanpa kes kematian.

Meskipun ujian secara besar-besaran diperkenalkan, kes jangkitan mula meningkat pada awal musim luruh seperti di kebanyakan negara, di mana kes kematian mulai meningkat.

Selain itu, persatuan perubatan kebangsaan Itali pada Jumaat turut melporkan seramai 251 doktor meninggal dunia akibat dijangkiti COVID-19.

Di seluruh dunia, Amerika Syarikat (AS) terus mencatatkan jumlah kematian tertinggi akibat pandemik itu dengan 295,539 kematian setakat semalam, diikuti Brazil, India dan Mexico. – Agensi


Peranti rokok elektronik diwartakan hari ini

PUTRAJAYA, 3 Ramadan 1443H, Selasa – Perintah Perihal Dagangan (Perakuan dan Penandaan) Peranti Rokok Elektronik 2022 di bawah Akta Perihal Dagangan 2011 diwartakan hari ini bagi memastikan peranti rokok elektronik yang dihasilkan mahupun diimport mematuhi standard keselamatan yang ditetapkan dalam perintah itu.

Kementerian Perdagangan Dalam Negeri dan Hal Ehwal Pengguna (KPDNHEP) memaklumkan perintah tersebut yang akan berkuat kuasa pada 3 Ogos ini, mewajibkan pengilang dan pengimport peranti rokok elektronik atau ‘vape device’ membuat permohonan perakuan dan penandaan MS SIRIM daripada SIRIM QAS International Sdn Bhd selaku pihak berkuasa yang berwibawa dilantik kementerian.

KPDNHEP memberitahu penandaan MS SIRIM hendaklah diletakkan pada peranti rokok elektronik, alat gantinya atau pada bekas peranti agar mudah dilihat oleh pengguna.

“Dengan adanya penandaan MS SIRIM pada peranti rokok elektronik menunjukkan ia telah mematuhi standard dan selamat digunakan,” menurut kementerian itu dalam kenyataan hari ini.

Jelas KPDNHEP, tindakan penguatkuasaan boleh diambil oleh kementerian sekiranya berlaku ketidakpatuhan oleh pengilang dan pengimport.

Jika sabit kesalahan antaranya boleh didenda tidak melebihi RM200,000 bagi syarikat manakala individu pula boleh didenda tidak melebihi RM100,000 atau penjara tidak melebihi tiga tahun atau kedua-duanya sekali.

Kementerian itu menyatakan pewartaan tersebut merupakan inisiatif kerajaan prihatin atas semangat  Keluarga Malaysia bagi menjaga kesejahteraan rakyat dan melindungi kepentingan pengguna.

“KPDNHEP berharap isu lambakan peranti rokok elektronik yang tidak berkualiti dalam pasaran Malaysia akan dapat diatasi dengan pematuhan standard oleh pengilang dan pengimport,” menurut kenyataan itu.-  Bernama


Intipati Belanjawan 2024

KUALA LUMPUR, 28 Rabiulawal 1445H, Sabtu – Berikut ialah inti pati Belanjawan 2024 yang dibentangkan oleh Perdana Menteri, Datuk Seri Anwar Ibrahim yang juga Menteri Kewangan di Parlimen, semalam.

Belanjawan 2024 bertemakan ‘Ekonomi MADANI: Memperkasa Rakyat’, adalah belanjawan kedua yang dibentangkan oleh Anwar sejak menjadi Perdana Menteri pada 24 November 2022.


Agihan PerantiSiswa fasa 1 dijangka hujung Ogos

BANGI, 6 Muharram 1444H, Khamis – Pengagihan PerantiSiswa kepada mahasiswa yang layak di bawah Fasa 1 dijangka akan bermula pada penghujung bulan ini atau September depan.

Sementara, pengagihan peranti di bawa Fasa 2 pula dijangka dapat dibuat pada Oktober atau November 2022, memandangkan permohonan sedang dibuka mulai 1 Ogos hingga 30 September.

Menteri Komunikasi dan Multimedia, Tan Sri Annuar Musa berkata, penerima PerantiSiswa bagi Fasa 1 terdiri daripada mahasiswa kelompok keluarga B40 dengan pendapatan bulanan isi rumah sebanyak RM4,850 ke bawah.

Katanya, penerima juga adalah sedang mengikuti pengajian sepenuh masa di peringkat Diploma, Diploma Lanjutan dan Ijazah Sarjana Muda di Universiti Awam, IPTS, Kolej Komuniti dan Politeknik di bawah Kementerian Pengajian Tinggi (KPT).

“Data permohonan bagi penerima yang layak dibuat berdasarkan semakan silang dengan data penerima Bantuan Keluarga Malaysia di bawah Kementerian Kewangan dan juga berdasarkan semakan oleh Jabatan Pengajian Tinggi (JPT) KPT.

“Selain itu, pemohon juga merupakan mahasiswa yang tidak pernah menerima apa-apa bantuan peranti daripada pihak kerajaan sebelum ini,” katanya dalam kenyataan, hari ini.

Bagi penerima PerantiSiswa Fasa 2, Annuar berkata, permohonan turut diperluaskan kepada pelajar Asasi di bawah KPT, pelajar Matrikulasi, Institut Pendidikan Guru (IPG), Kolej Vokasional dan tingkatan enam di bawah Kementerian Pendidikan (KPM).

Beliau berkata, ini termasuk juga kepada pelajar Akademi Seni Budaya dan Warisan Kebangsaan (ASWARA) di bawah Kementerian Pelancongan, Seni dan Budaya Malaysia (MOTAC) yang mengikuti pengajian di bawah peringkat yang telah ditetapkan sebelum ini.

“Saya dengan sukacitanya memaklumkan bahawa mahasiswa yang layak akan menerima peranti Samsung Galaxy Tab A8 LTE dengan spesifikasi yang boleh dirujuk melalui pautan http://perantisiswa.kkmm.gov.my.

“Bagi tujuan pertimbangan rayuan, peranan Majlis Perwakilan Pelajar (MPP) akan diperkasakan untuk turut sama dilibatkan.

“Satu sesi pertemuan antara saya dengan MPP dijadual akan diadakan pada 15 Ogos 2022 bagi memperluaskan peranan mereka dalam PerantiSiswa seterusnya memastikan setiap mahasiswa yang layak tidak tercicir daripada menerima manfaat PerantiSiswa,” katanya.


Cadangan bubar DUN Pulau Pinang dibincang dalam mesyuarat hari ini

KUALA LUMPUR, 15 Rabiulawal 1444H, Rabu – Permintaan DAP Pulau Pinang supaya keputusan tidak membubarkan Dewan Undangan Negeri (DUN) yang dibuat sebelum ini dalam menghadapi Pilihan Raya Umum ke-15 (PRU15) dikaji semula, akan dibincangkan dalam Mesyuarat Majlis Presiden Pakatan Harapan (PH) esok (hari ini).

Pengerusi PH Datuk Seri Anwar Ibrahim berkata Mesyuarat Presiden PH pada minggu lepas memutuskan tiga negeri yang ditadbir Pakatan Harapan terdiri daripada Selangor, Pulau Pinang dan Negeri Sembilan tidak akan membubarkan DUN masing-masing jika PRU15 diadakan pada tahun ini.

Setiausaha Agung DAP Anthony Loke Siew Fook berkata terdapat beberapa alasan untuk DUN Pulau Pinang dibubarkan antaranya mengambil kira pandangan orang ramai terutama dari negeri itu yang cenderung mahu pilihan raya negeri diadakan serentak dengan PRU15.

“Mesyuarat malam ini telah membahas isu ini dengan panjang lebar dan kita akan bawa perkara ini ke Mesyuarat Majlis Presiden PH pada petang esok (hari ini) untuk dibincang bersama dan segala keputusan hanya akan diputus selepas mesyuarat tersebut.

Mereka (rakyat Pulau Pinang) mengatakan tidak mahu keluar mengundi dua kali, itu salah satu pandangan rakyat yang disiarkan meluas melalui media-media di negeri itu…itu faktor yang perlu kita ambil kira,” katanya pada sidang media selepas Mesyuarat Jawatankuasa Tertinggi Pusat (CEC) parti itu, di sini.

Beliau berkata mesyuarat itu turut menetapkan Jawatankuasa DAP negeri diberi tempoh sehingga Isnin depan (17 Okt) untuk mengemukakan cadangan nama calon masing-masing yang akan bertanding pada PRU15.

Menurutnya mesyuarat itu juga memutuskan semua konvensyen DAP negeri yang telah dijadualkan akan ditangguhkan dan diadakan selepas PRU15 kecuali bagi konvensyen negeri Pahang.

“Pada Ahad ini (16 Okt) Konvensyen DAP Pahang akan tetap diadakan dan saya akan mewakili CEC untuk pergi merasmikannya dan juga melancarkan jentera pilihan raya peringkat Pahang,” katanya. – Bernama


ISMA sokong tindakan tegas pada individu persenda Islam

BANGI, 16 Zulhijjah 1443H, Sabtu – Gerakan Islam, Ikatan Muslimin Malaysia (ISMA) menyokong tindakan tegas diambil terhadap mana-mana individu yang sengaja mempersendakan agama Islam, termasuk dalam persembahan komedi di Crackhouse Comedy Club, baru-baru ini.

Ini susulan tindakan seorang pelawak wanita yang bangga membuka pakaian dan tudung setelah mengaku kononnya menghafaz 15 juzuk al-Quran.

Bukan setakat itu, satu tangkap layar – membabitkan persembahan di kelab sama – memaparkan tindakan biadap pelawak yang meminta penonton wanita bertudung membukakan minuman keras.

Naib Presiden ISMA, Ustaz Mohd Azib Asmangi menyifatkan dua insiden berkenaan bukan hanya tidak bermaruah, malah tak wajar dan tidak sensitif.

Justeru, ISMA turut berpendirian bahawa kelab di Taman Tun Dr Ismail (TTDI) itu wajar terus ditutup kerana jelas tidak bertanggungjawab menganjurkan persembahan komedi yang menghina Islam dan bangsa Melayu.

“Dan jika engkau bertanya kepada mereka (tentang ejek-ejekan itu) tentulah mereka akan menjawab: “Sesungguhnya kami hanyalah berbual dan bermain-main.”

“Katakanlah: RasulNya kamu memperolok-olol dan mengejeknya?”,” kata Ustaz Mohd Azib yang memetik surah At-Tawbah ayat 65.

Mengulas lanjut, beliau berkata, tindakan meminta orang Islam membuka minuman keras yang terang-terangan bertentangan Islam dan tatasusila budaya itu, bukan sahaja menghina kehormatan agama tetapi juga satu penghinaan kepada seluruh masyarakat muslim.

“ISMA menyeru umat Islam agar tidak berkompromi dengan sebarang aktiviti mempersendakan kesucian agama Islam dan seterusnya menyeru agar pihak berkuasa mengambil tindakan tegas terhadap premis dan pemilik kelab komedi tersebut,” katanya.

Terdahulu, satu petisyen dilancarkan Pertubuhan-Pertubuhan Pembela Islam (PEMBELA) bagi mendesak penutupan sepenuhnya kelab komedi terbabit.

Setakat jam 8.30 malam ini, petisyen di platform change.org itu sudah mendapat lebih 28,000 tandatangan.


Tubuhkan RCI tangani isu 1.2 juta warga China ‘hilang’

BANGI, 5 Muharram 1444H, Rabu – Suruhanjaya Siasatan Diraja (RCI) wajar ditubuhkan bagi menyiasat isu 1.2 juta warga China yang tidak keluar selepas tiba ke negara ini dalam tempoh tiga tahun lalu.

Tindakan ini bagi memastikan siasatan dilakukan dengan lebih terbuka dan bebas, kata Pesuruhjaya PAS Kedah,Datuk Ustaz Ahmad Yahaya.

“Situasi ini sangat membimbangkan dan lebih merunsingkan laporan Ketua Audit Negara 2018 mendedahkan lebih 100,000 pelancong China dan India tiada rekod keluar atau 95 peratus daripada jumlah yang datang.

“Siasatan juga wajar mendedahkan kewujudan unsur jenayah rasuah dan salah laku sepanjang proses kemasukan ke Malaysia jika ada.

“Isu pelancong ‘hilang’ ini terus berlarutan saban tahun dan akan berkait dengan peningkatan jenayah dalam negara melibatkan Pendatang Asing Tanpa Izin (PATI) selain sindiket pemalsuan dokumen perjalanan dan MyKad,” katanya dalam kenyataan, hari ini.

Sebelum ini, media melaporkan seramai 1.2 juta warga China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

KDN memaklumkan, rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah seramai 7,177,043 orang.

Namun, jumlah warga China yang keluar dari negara ini bagi tempoh sama hanya seramai 5,954,765, iaitu kurang 1,222,278 orang berbanding jumlah yang masuk.

Mengulas lanjut, Ahmad menjelaskan perkara berkenaan pernah didedahkan sebelum ini sehingga membawa kepada penangkapan pegawai Jabatan Pendaftaran Negara (JPN) Pulau Pinang pada tahun 2019.

“Sindiket tersebut diikuti dengan pendedahan seorang ahli perniagaan China yang mengaku membeli MyKad dengan harga yang lumayan mencecah RM400,000, selain pihak berkuasa turut berjaya memberkas lebih 600 warga China di Cyberjaya kerana terbabit dengan penggodam.

Lebih membimbangkan apabila kelompok yang menerima MyKad palsu ini mendapat keistimewaan sebagai warganegara, selain turut diberikan hak untuk mengundi dalam pilihan raya.

Justeru beliau menggesa langkah lebih proaktif dilakukan segera bagi mengatasi isu ini memerlukan kehendak politik yang kuat daripada kerajaan Persekutuan.

Katanya kesemua yang berlaku kini merupakan rantaian isu yang berlaku dan pernah dilaporkan tahun-tahun sebelumnya.

Pautan berkaitan:


Hadis nabi tentang gila kuasa

1. DUA orang lelaki pernah bertemu Rasulullah ﷺ lalu meminta daripada baginda supaya diberikan kuasa sebagai pemimpin. Rasulullah ﷺ menegur mereka dengan berkata:

إِنَّا لاَ نُوَلِّي هَذَا مَنْ سَأَلَهُ، وَلاَ مَنْ حَرَصَ عَلَيْهِ

“Kami tidak memberikan urusan kepimpinan ini kepada siapa yang memintanya, kami juga tidak berikan kepimpinan buat mereka yang terlalu bersungguh mendapatkannya.” (HR al-Bukhari)

2. Seorang tokoh sufi yang terkenal pernah berpesan bahawa sifat gilakan kuasa ini akan merosakkan peribadi seseorang. Sifat gilakan kuasa menyebabkan seseorang akan menjadi hasad dengki bahkan suka mencari keaiban manusia lain. Kata Fudail ibn Iyyad:

ما من أحد أحب الرئاسة إلا حسد وبغى ، وتتبع عيوب الناس ، وكره أن يُذكر أحد بخير

“Tidak ada seorang lelaki yang gilakan kuasa kepimpinan melainkan dia akan terjebak dengan hasad dan kejahatan, suka mencari keaiban manusia dan dia benci untuk menyebut kebaikan orang lain.”

3. Malah Abu Daud al-Sijistani melihat sifat ini sebagai salah satu daripada penyakit atau menggelarkannya sebagai syahwat yang tersembunyi. Beliau pernah ditanya tentang nafsu atau syahwat yang tersembunyi ini:

قيل لأبي داود السجستاني: ما الشهوة الخفية؟ قال: حب الرئاسة.

“Abu Daud pernah ditanya berkenaan dengan apa yang dimaksudkan dengan nafsu syahwat yang tersembunyai ini? Lalu dia berkata: (mereka yang) cintakan kuasa.

4. Atas dasar itu al-Imam Abu Ayyub al-Sakhtiyani berpesan bahawa mereka yang cintakan kemasyhuran dan kepimpinan ini adalah mereka yang sukar dipercayai. Kata beliau:

ما صدق عبد قط فأحب الشهرة

“Tiada yang benar langsung buat si hamba yang mencintai kemasyhuran.”

5. Berhati-hatilah dengan mereka yang terkena penyakit ini. Kecintaan terhadap kuasa akan mengaburi mereka dari kebaikan. Adalah dibimbangi kepentingan diri sendiri lebih mereka utamakan dari kesusahan rakyat. Amat sukar mencari pemimpin yang bangkit mengutamakan rakyat dari diri sendiri.

Semoga Allah membimbing kita

Dr. Ahmad Sanusi Azmi
Setiausaha Majlis Ulama ISMA (MUIS)


PM baharu perlu teruskan agenda Undi 18: Majlis Belia Malaysia

KUALA LUMPUR, 14 Muharram 1443H, Isnin – Agenda pelaksanaan undi pada usia 18 tahun (Undi 18) perlu diteruskan oleh kerajaan di bawah kepimpinan Perdana Menteri baharu Datuk Seri Ismail Sabri Yaakob.

Presiden Majlis Belia Malaysia (MBM) Jufitri Johar berkata pelaksanaan Undi 18 merupakan harapan dan aspirasi anak muda untuk menyertai secara aktif dalam memilih pemimpin negara.

“Kita lihat Perdana Menteri (Ismail Sabri) merupakan bekas Timbalan Perdana Menteri dalam Kabinet yang lepas, jadi sudah tentu sebahagian daripada perkara yang diusulkan sebelum Tan Sri Muhyiddin Yassin meletakkan jawatan harus dibawa ke depan.

“Antaranya yang terkait langsung dengan anak muda ialah Undi 18. Saya yakin kalau ini yang dijadikan antara perkara utama oleh Ismail Sabri, ini akan memberikan lonjakan imej yang positif kepada kerajaan,” katanya.

Beliau berkata demikian ketika menjadi tetamu program ‘Malaysia Petang Ini’ bertajuk ‘Belia Pemulih Keluarga Malaysia’’ terbitan Bernama TV hari ini.

Mengulas inti pati ucapan sulung Ismail Sabri semalam yang antaranya menyentuh mengenai penglibatan anak muda diperlukan dalam menjayakan agenda pemulihan negara, Jufitri berkata ia merupakan satu peluang yang besar buat golongan muda melibatkan diri dalam agenda itu.

Katanya negara memerlukan anak muda yang mempunyai idea dan pendapat serta memberikan kritikan membina untuk bersama-sama membantu kerajaan dalam situasi yang getir kini.

“Sudah tentu apabila kerajaan memberi fokus untuk menstabilkan situasi ekonomi, politik dan COVID-19 yang sedang melanda negara ketika ini, ia memberikan harapan kepada anak muda bahawa mereka masih mempunyai masa depan yang cerah,” katanya. – Bernama


Apabila mereka bergelar pemimpin jahil murakab

BELUM pernah saya terbaca kajian dan buku, mengatakan bahawa status Rasulullah ﷺ adalah seorang pelarian.

Inilah kali pertama mendengar daripada mulut seorang yang mengaku beragama dan beramal dengan Islam, jahil sejahilnya, meletakkan martabat Rasulullah ﷺ sebegitu rendah, sebagai pelarian, istilah yang digunakan hari ini, yang dikatakan sama dengan istilah penghijrah.

Ini satu kejahilan hingga ke tahap murakab. Jika tidak tahu, bertanya, jangan jadi jahil. Mengucaplah.

Kajian demi kajian dibuat oleh sarjana barat dan orientalis, yang terbit daripada mulut mereka, tetap perkara yang baik-baik mengenai Rasulullah ﷺ, kecuali musuh-musuh Islam.

Hatta, Michael Hart, dalam buku 100 orang yang paling berpengaruh di dunia, tetap meletakkan Baginda Rasulullah ﷺ di tempat yang pertama, meskipun kajian turut dilakukan ke atas Nabi Musa A.S dan Nabi Isa A.S.

Turut dibandingkan dengan orang orang hebat yang lain seperti Einstein, Galileo, dan lain-lain.

Begitu juga kajian-kajian lain seperti Bernard Shaw, Zuwaimer, seorang Orientalis Kanada, Bretly Hiler, seorang Orientalis Jerman, Bernardesho, seorang penulis dan pengkritik British, Snersten Elasogi, Professor Bahasa Aramaic, Senex, seorang orientalis Amerika Syarikat, Lev Tolstoy, seorang sastrawan Russia, Shaberk, cendiakawan Austria, Thomas Carlyle, seorang Ahli Falsafah Inggeris – Pemenang Hadiah Nobel, Gotah, seorang sasterawan Jerman dan lain-lain.

Semua memuji Nabi ﷺ , langsung tidak ada istilah negatif atau istilah pelarian muncul.

Tiba-tiba semalam, terbit perkataan Nabi Muhammad ﷺ juga seorang pelarian. Selepas ini, ultra kiasu dan musuh-musuh Islam akan menggunakan istilah Melayu juga pelarian daripada Tanah Jawa ke Tanah Melayu.

Si jahil ini langsung tidak dapat memahami istilah ini daripada sudut ilmu dan epistimologinya.

Istilah pelarian digunakan sewenang-wenang, tanpa dibahaskan dahulu istilah negara dan negara bangsa.

Adakah dahulu wujud istilah sempadan kepada sesebuah negara berbanding hari ini, yang telah dimuktamadkan, bahawa setiap negara perlu ada kerajaan yang berkuasa, sempadan yang berdaulat, dan sebagainya.

Dahulu, mana ada istilah-istilah ini negara dan negara bangsa.

Siapa kuat mereka yang berkuasa. Empayar bertukar empayar, dinasti bertukar dinasti. Begitulah pusingannnya.

Mereka akan berhijrah ke mana sahaja yang mereka sukai dalam kalangan mereka.

Misalnya, pergerakan orang orang Arab dalam negara-negara Arab atau Timur Tengah.

Begitu pergerakan atau penghijrahan orang Melayu dalam kepulauan Melayu. Adakah Melayu layak digelar pelarian atau pendatang?

Sesama bangsa, bergerak dalam kawasan persekitaran mereka. Itu bukan pelarian.

Berbanding dengan bangsa asing yang mendatangi sesuatu kawasan asing. Amat berbeza.

Misalnya, bangsa Cina mendatangi alam Melayu dan tinggal di Tanah Melayu.

Begitu juga bangsa India mendatangi Tanah Melayu. Adakah mereka layak digelar sebagai pelarian atau pendatang mengikut sejarah?

Jawapannya, ya. Mereka pelarian dan juga pendatang. Namun, disebabkan oleh sikap teramat baik, tolak ansur bangsa Melayu, bangsa lain diterima sebagai warganegara setelah terbentuknya negara bangsa.

Tetapi ia tidak berlaku dalam konteks, Arab sesama Arab, atau Melayu sesama Melayu, atau Cina sesama Cina, India sesama India.

Sebab mereka bergerak dalam lingkungan sesama mereka di kawasan mereka. Mereka bukan pelarian.

Ini belum lagi dibahaskan istilah-istilah yang lebih rumit hari ini contohnya seperti:

Pertama, negara bersifat satu bangsa satu negara (one state one nation). Satu bangsa satu negara merujuk kepada negara sebangsa iaitu negara bersifat homogeneous.

Keadaan ini merujuk kepada asal-usul sesuatu bangsa yang tidak dihijrahi oleh bangsa lain.

Nama sesebuah bangsa, membentuk nama negaranya. Contoh, bangsa Jepun membentuk negara Jepun, bangsa Jerman membentuk negara Jerman, bangsa Cina membentuk negara China, bangsa India membentuk negara Islam.

Jika adapun bangsa lain yang berhijrah, bilangannya sangat minoriti.

Bangsa tanpa negara (nation without state) merujuk kepada sesuatu bangsa, tetapi tidak mempunyai negara.

Bangsa ini akan bertindak menuntut autonomi untuk hidup bernegara. Tindakan menuntut autonomi ini biasanya tidak disenangi oleh bangsa yang mempunyai negara. Misalnya, bangsa Melayu Patani di Selatan Thailand. Bangsa Melayu Pattani tidak mempunyai negara sendiri, kerana negara dimiliki oleh bangsa Siam (Thai).

Begitu juga dengan bangsa Moro di Selatan Filipina. Tindakan menuntut autonomi tidak disenangi oleh kerajaan Filipina.

Keadaan yang sama dialami oleh bangsa Kurdis yang mendiami utara Iraq.

Bangsa Kurdis berjaya membentuk wilayah autonomi Kurdistan, namun negara Kurdistan tidak diiktiraf sebagai sebuah negara oleh Pertubuhan Bangsa-Bangsa Bersatu (PBB).

Begitu juga dengan umat Islam Islam di Palestin, sehingga kini masih tidak mempunyai negara, tidak diiktiraf oleh PBB.

Kedua, negara tanpa bangsa (state without nation). Keadaan ini dapat dilihat dalam sesebuah negara yang diperakui kedaulatannya, tetapi tidak jelas dari segi identiti bangsa yang dibina.

Dalam konteks ini, negara Malaysia dirujuk sebagai negara tanpa bangsa, walaupun asal usul Malaysia adalah daripada Tanah Melayu, sebuah negara yang dihuni sepenuhnya oleh bangsa Melayu.

Orang Cina yang mendatang dapat menjadi warganegara disebabkan oleh proses akomodasi orang Melayu dalam memberikan kewarganegaraan secara terbuka kepada yang berhak tanpa mengira latar belakang.

Melalui proses kewarganegaraan yang dikatakan sebagai ‘stroke of a pen’, demografi negara berubah serta-merta.

Hampir 40 peratus daripada warganegaranya adalah orang bukan Melayu. Sebuah negara Melayu tiba-tiba menjadi masyarakat berbilang kaum.

Keadaan ini tidak pernah berlaku dalam sejarah dunia.

Pendek kata, setiap negara bangsa memiliki kumpulan bangsa asal yang membina dinasti, empayar dan negara bangsa mereka sendiri.

Namun, disebabkan oleh interaksi, penghijrahan, penjajahan, pelarian, perkembangan kapitalisme, geo-politik dan lanskap politik negara telah mengalami perubahan melalui perjanjian dan penaklukan semenjak abad ke-16.

Ketiga, istilah negara bangsa tamu, negara bangsa tamu merujuk kepada negara-negara seperti negara Jerman, United Kingdom, Perancis, China, India, Thailand, Indonesia, Myanmar, Sri Lanka, Brunei, Filipina, Malaysia dan lain-lain.

Kawasan atau wilayah negara ini diduduki oleh kumpulan etnik asal (Karolewski dan Suszycki 2011).

Dalam kata lain, bangsa Siam, membentuk negara Siam (Thailand). Bangsa Cina membentuk negara China. Bangsa Indonesia membentuk negara Indonesia. Begitulah juga proses seterusnya, negara-negara lain.

Pendek kata, hegemoni politik terdiri daripada anak watan.

Semua ini telah diiktiraf, diperakui dan diterima dunia.

Negara-negara ini menerima kedatangan imigran, mereka akan bernaung di bawah payung anak watan di situ.

Kita dapati berlaku proses asimilasi yang begitu ketara. Misalnya, imigran Cina di Thailand dan Indonesia tidak lagi menampakkan lagi identiti bangsanya kerana telah diserapkan ke dalam bangsa majoriti.

Keempat, negara bangsa ‘settler’. Negara bangsa ‘settler’ merujuk kepada sebuah negara bangsa ‘settler’ seperti Amerika Syarikat, Kanada, Australia, New Zealand, Singapura dan sebagainya.

Imigran-imigran yang menduduki negara itu mendominasi negara yang dimigrasi, meminggirkan anak watan, meletak di tanah-tanah rezab dan ada yang menghapuskan anak-anak watan asalnya (Delora 1998, Wolfe 2006).

Melalui pemilikan tanah, penguasaan ekonomi dan politik oleh imigran ‘settler’ ini, kedudukan anak watan tidak diperakui dan diterima.

Hegemoni politik diganti dengan kumpulan etnik yang menguasai ekonomi dan politik seperti WASP, Anglo-Celtic, Perancis, Cina dan sebagainya.

Adakah si jahil ini tahu istilah-istilah ini sebelum label pelarian diletakkan kepada baginda Rasulullah ﷺ ?

Amat malang sekali dalam sejarah negara ini, apabila seorang pemimpin beragama Islam, berucap di Parlimen, tanpa melihat semua fakta, asal usul negara dan negara bangsa dan pengkelasan jenis-jenis negara.

Inilah akibatnya apabila mendapat pemimpin jahil. Sebab itu, bila dah jahil bertanya, jangan sedap bercakap.

Lebih-lebih lagi jika percakapan kita boleh merosakkan imej Islam sehingga musuh mengambil kesempatan. Bertaubatlah, wahai saudaraku. Pendapat yang saudara keluarkan teramat jahil.

Saya melihat, semua isu ini dibangkitkan untuk menutup isu-isu yang lebih besar hari ini, seperti Tabung Haji.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Dosa fitnah di hujung jari, jangan sampai terjerumus ke lembah kehinaan

BANGI, 17 Safar 1443H, Jumaat – Umat Islam perlu sedar bahawa fitnah adalah berdosa besar dan boleh menjerumuskan diri ke lembah kehinaan.

Menerusi teks khutbah Jumaat, Jabatan Agama Islam Selangor (JAIS) berkata, pada zaman serba moden dan canggih ini, gejala fitnah berleluasa dengan semakin pantas, ditambah lagi dengan adanya pelbagai platform media sosial dan internet di hujung jari.

Katanya, jika dahulu fitnah disebarkan secara ‘telinga ke telinga’ atau melalui lisan, mungkin mengambil masa yang agak lama untuk disebarkan, tetapi kini ia hanya mengambil masa beberapa saat sahaja untuk tersebar ke seluruh dunia.

“Fitnah tersebar melalui hujung jari sahaja hanya dengan menggunakan telefon pintar atau skrin komputer yang membolehkan sesiapa sahaja mencipta sesuatu fitnah dan menyebarkannya kepada semua orang.

“Hal ini bukan sahaja memburukkan maruah mangsa fitnah, malah lebih malang lagi ia mampu membawa kepada penyakit sosial yang buruk dengan berlakunya perpecahan dalam kalangan masyarakat,” katanya.

JAIS turut mengingatkan bahawa pembuat fitnah akan menjadi penghuni neraka Jahanam, manakala individu yang menyebar dan mempercayai fitnah tersebut juga akan menerima dosa dan balasan yang sama.

“Oleh kerana betapa buruknya kesan terhadap kehidupan umat Islam akibat daripada penyebaran fitnah, maka marilah sama-sama kita berusaha menjadi antara orang-orang yang sentiasa menyebar kedamaian dan saling memperkukuhkan persaudaraan.

“Jadilah sebagai seorang mukmin yang sejati seperti yang dinyatakan oleh firman Allah SWT dalam surah al-Hujarat ayat 10,” katanya.

Mengakhiri khutbah, JAIS berkata, umat Islam perlu tahu bahawa diam itu lebih baik, bercakap apa yang perlu dan sebarkan perkara yang bermanfaat sahaja.

“Umat Islam hendaklah sentiasa menjaga lisan dengan baik dan bijak supaya dilindungi dan diredai Allah SWT di dunia dan akhirat.

“Mereka juga perlu sedar bahawa meskipun pintu taubat itu terbentang luas, ia ada tarikh akhirnya. Maka segerakanlah bertaubat kepada Allah SWT,” katanya.


Fasa 2 PPN: Jemaah lengkap 2 dos perlu patuhi SOP masjid, surau

IPOH, 2 Muharram 1443H, Rabu – Semua masjid dan surau di Perak masih kekal mengikut prosedur operasi standard (SOP) Fasa Dua Pelan Pemulihan Negara (PPN) termasuk individu yang telah lengkap dua dos suntikan COVID-19.

Pengarah Jabatan Agama Islam Perak (JAIPk) Datuk Mohd Yusof Husin berkata SOP berkenaan masih kekal seperti sebelum ini dan ahli jemaah hendaklah mematuhi SOP yang telah ditetapkan.

“Jemaah hendaklah mematuhi SOP terutamanya pemakaian pelitup muka, membawa sejadah dan mengamalkan penjarakan sosial.

“Masjid dan surau diingatkan agar terus mengadakan solat hajat bacaan Yasin, doa tolak bala agar wabak COVID-19 dapat dilenyapkan,” katanya dalam kenyataan di sini.

Dilaporkan, kerajaan membenarkan individu lengkap dua dos vaksinasi untuk menunaikan solat di masjid dan surau, bermula semalam.

Perdana Menteri Tan Sri Muhyiddin Yassin berkata kebenaran itu hanya untuk mereka yang sudah dua minggu atau 14 hari selesai melengkapkan vaksin Sinovac, Pfizer atau AstraZeneca atau selepas 28 hari selesai menerima vaksin satu dos, Johnson & Johnson dan CanSino.

Pada bulan lepas, Sultan Perak Sultan Nazrin Muizzuddin Shah memperkenankan pelaksanaan solat fardu, Jumaat dan sunat Aidiladha di masjid serta surau mengikut keluasan dewan utama, dengan mematuhi SOP ditetapkan dalam Fasa Dua PPN di Perak. – Bernama


145 calon Islam tanding pilihan raya penggal AS

WASHINGTON, 15 Rabiulakhir 1444H, Khamis – Pilihan raya pertengahan penggal Amerika Syarikat (AS) menyaksikan 145 calon beragama Islam bertanding untuk jawatan tempatan, negeri dan persekutuan, termasuk 48 calon perundangan negeri di 23 negeri.

Pusat Sumber Jetpac dan Majlis Hubungan Amerika-Islam (Cair) berkata, terdapat beberapa rekod kemenangan oleh calon Islam dalam pilihan raya pertengahan minggu ini.

“Saya terinspirasi dengan kemenangan bersejarah dalam pilihan raya tempatan dan negeri seluruh negara. Ia membuktikan masyarakat Islam sedang membina infrastruktur yang kukuh untuk kejayaan pilihan raya masa depan.

“Keputusan dasar mengenai pendidikan, perumahan, iklim dan hak sivil dibentuk oleh badan perundangan negeri dan ia penting mewakili suara kita dalam proses penggubalan dasar,” kata Pengarah Eksekutif, Pusat Sumber Jetpac, Mohammed Missouri.

Abdelnasser Rashid dan Nabeela Syed dijangka memenangi pilihan raya mewakili Dewan Undangan Negeri Daerah 21 dan Dewan Undangan Negeri Daerah 51.

Mereka akan menjadi orang Islam pertama yang dipilih ke Dewan Undangan Negeri Illinois.

Manakala seorang lagi calon, Nabilah Islam, akan mewakili Daerah Senat Negeri 7 di Georgia sekiranya menang dalam pilihan raya.

Di sebelah Dewan Undangan Negeri, Ruwa Romman adalah pemimpin yang dijangka mewakili Daerah 97.

Nabilah akan menjadi wanita Islam pertama dipilih ke Dewan Senat manakala Ruwa akan menjadi wanita Islam pertama dipilih ke Dewan Undangan Negeri.

Sementara itu, Munira Abdullahi tidak mempunyai pencabar dalam pilihan raya umum untuk Dewan Undangan Negeri bagi Daerah 9 di Ohio, dan telah menjadi orang Islam pertama yang dipilih ke Dewan Undangan Negeri Ohio.

Ismail Mohammad, seorang Demokrat yang bertanding untuk Dewan Undangan Negeri bagi Daerah 3 akan menyertainya jika mendapat mandat.

Mana Abdi dari parti Demokrat pula mencipta sejarah apabila beliau dipilih untuk mewakili Dewan Undangan Negeri bagi Daerah 95 di Maine.

Pada masa sama, bekas Ahli Majlis Bandaraya Euless, Salman Bhojani, seorang Demokrat, bertanding untuk Dewan Undangan Negeri Texas bagi Daerah 92 dan dijangka menang.

Dia akan menjadi orang Islam pertama yang dipilih ke Dewan Undangan Negeri Texas.

Menurut Jetpac, ketika ini, 29 penggubal undang-undang negeri beragama Islam berkhidmat di 18 negeri.

“Kami menyaksikan transformasi politik masyarakat Islam Amerika yang sebelum ini suara mereka dipinggirkan.

“Justeru, dengan pelantikan baru nanti, akan menambahkan lagi reputasi kejayaan yang telah kita pupuk sejak berdekad-dekad,” katanya. – Agensi


Pemuda sokong jika Annuar Musa sertai BERJASA

BANGI, 7 Syaaban 1444H, Selasa – Pemuda BERJASA mengalu-alukan Tan Sri Annuar Musa sekiranya mahu menyertai parti berkenaan bagi meneruskan kembali perjuangan dalam arena politik.

Ketua Pemudanya, Fahmi Bazlan berkata, BERJASA memerlukan lebih ramai tokoh politik yang berprinsip dan sealiran untuk berjuang bersama.

Sehubungan itu, Pemuda BERJASA menyokong jika bekas Ahli Parlimen Ketereh itu terbuka untuk bersama dengan parti itu.

“Tan Sri Annuar Musa bukan baharu dengan BERJASA.

“Prinsip dan sudut pandang selari dengan matlamat perjuangan itu lebih utama,” katanya dalam kenyataan, hari ini.

Terdahulu, Setiausaha Agung BERJASA, Zulkifli Yahya memaklumkan parti itu terbuka untuk menerima mana-mana pihak yang mahu menyertai bersama, termasuk Annuar Musa.

“Jika Tan Sri Annuar yakin BERJASA parti yang sesuai dengan prinsip yang dicari, maka BERJASA amat terbuka untuk beliau menyertainya,” kata Zulkifli.

Annuar dalam kenyataan di Facebook miliknya semalam, mengakui sudah bersedia untuk kembali ke arena politik dan menyertai parti yang selari dengan perjuangannya.

Disember tahun lalu, Annuar menjadi antara tiga pemimpin UMNO yang dipecat keahliannya kerana dilihat lantang mengkritik kepimpinan Presiden, Datuk Seri Ahmad Zahid Hamidi, khususnya berkaitan usaha jajaran baharu Barisan Nasional (BN) serta Pakatan Harapan (PH).

Susulan keputusan itu, Annuar aktif menggerakkan Muafakat Nasional sebagai pertubuhan bukan kerajaan (NGO) yang telah didaftarkan dengan Jabatan Pendaftar Pertubuhan (RoS).


Waspada ‘cognitive hacking’, elak jadi mangsa penipuan

KUALA LUMPUR, 18 Rabiulawal 1445H, Rabu – Masyarakat bukan sahaja perlu berwaspada terhadap panggilan mencurigakan bagi menangani gejala penipuan, tetapi juga perlu mengatasi isu cognitive hacking atau penggodaman kognitif untuk memastikan diri tidak menjadi mangsa jenayah itu.

Ketua Pegawai Kawal Selia Suruhanjaya Komunikasi dan Multimedia Malaysia (MCMC), Datuk Zulkarnain Mohd Yasin berkata, penggodaman kognitif berlaku apabila mangsa tidak dapat merasionalisasikan sesuatu perkara dan bertindak mengikut emosi, sekali gus membuka ruang kepada penipu (scammer) melakukan kegiatan mereka.

Beliau berkata, perkara itu mungkin terjadi akibat perlombongan data dilakukan penjenayah penipuan yang memberikan kelebihan kepada mereka untuk melakukan analisis melalui jejak digital bagi memanipulasi pemikiran dan sikap mangsa.

“Scammer sekarang dia tak godam peranti tetapi dia godam minda kita supaya fikiran rasional kita itu akan terbungkam atau buntu sehingga emosi yang mempengaruhi kita jadi rasa ragu-ragu sebab minda kita telah digodam.

“Apa yang penting apabila kita terima panggilan mencurigakan, berhenti sejenak sebab taktik mereka menakut-nakutkan dan meminta kita membuat tindakan segera dalam keadaan takut dan dalam keadaan minda terbungkam, fikiran rasional tidak berlaku,” katanya dalam program Ruang Bicara terbitan Bernama TV, semalam.

Zulkarnain berkata, apabila berdepan situasi tersebut, individu perlu berhenti sejenak untuk berfikir, matikan panggilan dan minta pandangan pihak ketiga atau melakukan pemeriksaan kendiri bagi mendapatkan kepastian mengenai sebarang panggilan yang didapati mencurigakan.

“Manusia ini dijadikan sifat dia terburu-buru, jadi dalam perkara melibatkan sesuatu yang tidak pasti ini atau pun meragukan, kita harus berhenti dan semak. Itu adalah dua perkara yang kita kena latih sebenarnya,” katanya.

Mengulas mengenai berita palsu, beliau berkata setiap agensi media mempunyai peranan dan tanggungjawab besar dalam mengawal kandungan yang disediakan bagi mengatasi penyebaran maklumat tidak tepat oleh pihak tidak bertanggungjawab.

Mengambil contoh ketika pandemik COVID-19 yang menyaksikan lambakan penyebaran maklumat tidak sahih sehingga memberikan impak kepada kesihatan umum, beliau berkata perkara berkenaan tidak seharusnya dipandang enteng kerana ia mampu menggugat keselamatan negara.

“Kita harus mendidik masyarakat, kita harus bercakap mengenai keperluan menangani berita palsu ini kerana ada sesetengah yang melihat ini sebagai lawak jenaka…mungkin dari sudut pandang orang biasa ini adalah sesuatu yang lawak.

“Kita jangan lihat perkara ini untuk diri kita sahaja dan kita kena ingat kanak-kanak berumur sembilan bahkan enam tahun telah didedahkan kepada media sosial, jadi minda mereka juga boleh dipengaruhi. Itu yang kita bimbangkan,” katanya.- Bernama


3,600 pelajar Afghanistan duduki ujian masuk Yayasan Turki

KABUL, 22 Rabiulakhir 1443H, Sabtu – Kira-kira 3,600 pelajar Afghanistan termasuk pelajar kanak-kanak bawah gred 7 menduduki ujian kemasukan ke Yayasan Turki yang mengendalikan beberapa sekolah di negara itu.

Ahli Majlis Pendidikan Kedutaan Turki di Kabul, Changez Idmir berkata, pihaknya mahu anak-anak Afghanistan termasuk pelajar perempuan menjadi individu berpendidikan.

“Ini adalah hasrat Presiden dan kerajaan kami kepada rakyat Afghanistan,” katanya.

Walaupun berdepan tekanan daripada dunia yang semakin meningkat, Kerajaan Emiriah Islam Afghanistan (IEA) berkata, pihaknya akan membenarkan pelajar perempuan yang lebih berusia untuk menyambung semula kelas pembelajaran.

Namun dengan syarat mereka perlu patuh dengan peraturan baharu yang akan dikuat kuasakan.

Secara tidak rasmi, kelihatan lebih ramai pelajar perempuan kembali menyambung pembelajaran mereka ketika IEA masih lagi menyiapkan peraturan baharu.

Sementara itu, Ketua Jabatan Pendidikan Kabul, Ehsan Khateb menzahirkan rasa syukur dan terima kasih dengan kerajaan Turki yang menyediakan peluang pendidikan kepada anak bangsanya sendirinya.

Bagaimanapun sekolah-sekolah Afghanistan Turki telah membuat perubahan terhadap kurikulum sekolah dengan menutup beberapa jabatan dalam pendidikan sekolah berkenaan.

Ketua Yayasan Pendidikan Turki, Salleh Saghar berkata, Jabatan Muzik, Teater dan Tarian telah dikeluarkan daripada kurikulum Pendidikan berkenaan dan tindakan itu dilakukan sebagai menghormati keputusan kerajaan IEA.

Sekolah Afghanistan Turki merupakan antara sekolah terbaik dan syarat kemasukan sangat kompetetif. – Agensi


Tamatkan kemelut, ISMA syor Agong ambil alih pemerintahan

BANGI, 27 Safar 1442H, Khamis – Bimbang akan kemelut politik negara yang seakan tiada kesudahannya, gerakan Islam, Ikatan Muslimin Malaysia (ISMA) mengesyorkan Yang di-Pertuan Agong mengambil alih tampuk pemerintahan negara.

Hal ini ekoran daripada tindak-tanduk politikus yang semakin tidak terkawal, dengan saling himpit-menghimpit di antara satu sama lain demi meraih laba politik dan peribadi.

Atas dasar prihatin, Presiden ISMA, Haji Aminuddin Yahaya berharap, Seri Paduka mengetuai pentadbiran negara buat sementara waktu sehingga ke suatu tarikh yang difikirkan sesuai.

“Jika kemelut politik negara kali ini berpanjangan, saya mencadangkan agar Yang di-Pertuan Agong ambil alih sahaja pemerintahan negara dari ahli-ahli politik yang ada ini buat sementara waktu sehingga tibanya saat yang sesuai untuk diadakan PRU15. Daulat Tuanku,” katanya dalam kenyataan, hari ini.

Dalam pada itu, Aminuddin berkata, ketidakstabilan politik negara ketika ini berpunca daripada parti kerajaan ‘Melayu-Islam’ itu sendiri, yang disifatkan sebagai mengecewakan.

Katanya, semenjak kerajaan ‘Melayu-Islam’ digelar Perikatan Nasional (PN) terbentuk lebih kurang 10 bulan yang lalu, boleh dikatakan isu-isu politik negara tidak pernah tenang.

“Saya sebenarnya tidak hairan sangat jika pembangkang yang menimbulkan ketegangan politik tetapi, ketidaktenangan juga banyak yang datang daripada konflik dalaman parti-parti kerajaan,” katanya.

Katanya lagi, meskipun antara mereka sudah memerintah dan memegang pelbagai jawatan sama ada sebagai menteri atau ketua GLC, namun masih terdapat juga kelompok yang tidak berpuas hati.

“Mungkin kerana mereka sudah memerintah negara begitu lama sehinggakan tidak mampu menerima jika ada sahaja keinginan mereka tidak dipenuhi.

“Sejak bila pulakah jawatan-jawatan dalam kerajaan itu hak milik mutlak parti politik yang memerintah atau parti politik yang punyai banyak kerusi?

“Ia hanya suatu tradisi yang direka-reka oleh para politikus sejak sekian lama. Maka, mereka yang bersungguh-sungguh bergaduh kerana berebut jawatan sesama sendiri ini sangatlah tidak bermaruah,” katanya.

Perilaku mereka itu pada masa sama, tegas Aminuddin, hanya menyebabkan ekonomi menjadi tidak stabil, merosot dan menjejaskan rakyat.

Bahkan, katanya, lebih malang apabila perebutan kuasa ini berlaku semasa krisis pandemik seperti sekarang.

“Rakyat sudah bosan dengan kerenah politikus kerana rata-ratanya lebih memikirkan survival diri dan keluarga dalam saat-saat getir krisis ekonomi ini.

“Walaupun PRU15 sudah tidak lama lagi, tetapi mereka tidak sabar. Tetapi ingatlah, rakyat sudah lama bersabar dan mereka sedang memerhati dalam diam. Jangan lupa dan ambil remeh akan perkara ini,” katanya.


Gaza terima 20,000 dos vaksin dari UAE

GAZA, 11 Rejab 1442H, Selasa – Gaza menerima 20,000 dos vaksin Sputnik V Russia dari Emiriah Arab Bersatu (UAE), semalam.

Pegawai kesihatan Gaza mula mengeluarkan vaksin hari ini, dengan keutamaan bagi pekerja perubatan dan mereka yang mempunyai penyakit kronik.

Ramai pesakit dihubungi terlebih dahulu dan diminta untuk memberikan persetujuan

Pemberian vaksin ini adalah usaha yang dilakukan pesaing Presiden Palestin Mahmoud Abbas, Mohammad Dahlan, yang berpusat di negara Teluk, lapor Reuters.

Langkah Dahlan, yang dipecat oleh Abbas dari parti Fatah satu dekad yang lalu dan dipaksa untuk diasingkan, dilihat oleh penganalisis sebagai usaha untuk memperoleh mata menjelang pilihan raya Palestin yang dirancang pada akhir tahun ini.

“Penghantaran itu adalah tawaran murah hati dari UAE yang bersaudara.

“Kami berjanji kepada orang ramai akan berusaha sedaya upaya untuk mendapatkan lebih banyak lagi bekalan vaksin,” kata Dahlan, yang telah lama dianggap bakal pengganti Abbas, di Facebook.

Sebelum ini, Gaza menerima 2,000 dos pertama Sputnik V pada hari Khamis, yang dikirim oleh pemerintah Abbas setelah pihak berkuasa pendudukan Israel meluluskan pemindahan melalui sempadannya dengan wilayah tersebut.

Gaza, wilayah yang dua juta penduduknya miskin, telah mendaftarkan lebih daripada 54,000 kes dengan 543 kematian. – Agensi


Calon Gerakan dakwa PN takkan tutup premis judi di Negeri Sembilan

PORT DICKSON, 15 Muharam 1445H, Rabu – Perikatan Nasional (PN) tidak akan menerima pakai dasar kerajaan sementara Kedah yang mengharamkan perjudian termasuk kedai 4D di Negeri Sembilan sekiranya memerintah negeri itu, dakwa seorang calon dalam pilihan raya negeri.

Calon bernama Chuah Tang Jay Son, 49, dari Parti Gerakan mendakwa, situsi berbeza antara Kedah dan Negeri Sembilan.

“Penduduk Islam di Kedah melebihi 80 peratus jadi kerajaan tempatan mengambil majoriti etnik sebagai pertimbangan utama dalam menggubal dasar negeri.

“Tetapi di Chuah, pengundi Cina melebihi 57 peratus. Dalam keadaan berbilang kaum, dasar mesti mengambil kira kepelbagaian dan saling menghormati.

“Kedah dan Terengganu mempunyai penduduk majoriti Islam, jadi dasar kerajaan tempatan akan memihak kepada kumpulan etnik majoriti, tetapi di sini (Chuah) berbeza,” katanya seperti dilapor The Star.

Tang berkata, jika PN memenangi negeri itu, kedai perjudian dan loteri tidak akan ditutup, sambil menambah bahawa industri perjudian membayar cukai kepada kerajaan.

“Saya tidak nafikan pengundi di sini bimbang PAS berkuasa.

“Jadi, menjadi tanggungjawab Gerakan untuk menjelaskan kepada pengundi bahawa Islam adalah agama rasmi negara dan menghormati antara satu sama lain adalah langkah pertama,” katanya.

Tang berkata, peranan Gerakan dalam PN adalah untuk memantau, menyemak dan mengimbangi penggubalan dasar.

“Sekiranya ada dasar yang kelihatan tidak menguntungkan kaum lain, kami akan menggesa untuk memperbetulkannya dan memastikan pendekatan yang seimbang, dan kami akan mengingatkan PAS untuk mentadbir dengan adil,” katanya.

Bagaimanapun, pencabarnya daripada Pakatan Harapan (PH), Yew Boon Lye, 52, mengingatkan Gerakan bahawa penutupan pusat perjudian terletak pada kerajaan negeri.

“Sekiranya Gerakan gagal mendapatkan mana-mana kerusi dalam pilihan raya negeri, ia tidak akan mempunyai kuasa untuk menghalang PAS daripada membuat keputusan berhubung perkara tersebut,” kata calon PKR itu.

Beliau juga berkata, pelbagai cawangan memberi peringatan bahawa orang Islam tidak dibenarkan menyertai perjudian, maka kerajaan negeri perlu menghormati kebebasan dan pilihan rakyat.

Selian itu beliau berpendapat, ‘gelombang hijau’ yang mendorong PN mencapai kemenangan tidak dijangka pada Pilihan Raya Umum ke-15 tidak mungkin berlaku di Negeri Sembilan.

“Rakyat Negeri Sembilan hidup harmoni dalam kalangan semua kumpulan etnik,” katanya.

Chuah ialah kerusi DUN yang terletak dalam kawasan Parlimen Port Dickson.

Megikut rekod Suruhanjaya Pilihan Raya, kerusi DUN itu mempunyai 15,095 pengundi – Cina (57.45 peratus), India (24.13 peratus), Melayu (18.12 peratus) dan lain-lain (0.3 peratus).

Kedua-dua Tang dan Yew membuat penampilan sulung dalam pilihan raya pada PRN kali ini.


PGA tahan 12 PATI cuba masuk ke Malaysia

BUKIT KAYU HITAM, 25 Zulkaedah 1441H, Jumaat – Cubaan sekumpulan 12 pendatang asing tanpa izin (PATI) warga Myanmar yang cuba menyusup masuk ke negara ini menerusi sempadan Malaysia-Thailand di Bukit Kayu Hitam gagal apabila mereka ditahan, hari ini.

Kesemua mereka terdiri 10 lelaki dan dua wanita berusia 18 hingga 48 tahun dikesan anggota Batalion 3, Pasukan Gerakan Am (PGA) Bidor, Perak yang melakukan rondaan Op Benteng COVID pada 1.15 pagi.

Komander PGA Briged Utara, Senior Asisten Komisioner Abdul Ghani Mohamad Ji berkata, kesemua warga Myanmar berkenaan ditemui ketika anggotanya melakukan rondaan bermotosikal di kawasan kebun getah berhampiran sempadan Malaysia-Thailand di Bukit Kayu Hitam.

Menurutnya, ketika ditemui, kesemua mereka sedang bersembunyi dalam kawasan kebun getah untuk mengelak daripada dikesan.

“Bagaimanapun, mereka berjaya ditangkap dan hasil pemeriksaan mendapati kesemua warga asing terbabit tidak mempunyai sebarang dokumen atau pengenalan diri.

“Kita percaya mereka cuba memasuki negara ini secara haram, namun anggota PGA berjaya menggagalkan cubaan itu,” katanya seperti dipetik media tempatan, hari ini.
Katanya, kesemua PATI terbabit ditahan dan dibawa ke Balai Polis Bukit Kayu Hitam untuk tindakan lanjut.

“Kes disiasat mengikut Seksyen 6(1)(C) Akta Imigresen 1959,” katanya.


Filipina lulus vaksin Pfizer-Biontech untuk kegunaan kecemasan

MANILA, 1 Jamadilakhir 1442H, Khamis – Pentadbiran Makanan dan Ubat-ubatan Filipina (FDA) meluluskan penggunaan kecemasan vaksin COVID-19 Pfizer Inc dan BioNTech SE, lapor Agensi Berita Xinhua, memetik Ketua FDA Enrique Domingo pada Khamis.

“Berdasarkan jumlah bukti yang ada setakat ini hingga kini, termasuk data percubaan yang cukup dan jelas, wajar untuk meyakini vaksin Pfizer-BioNTech COVID-19 mungkin berkesan bagi mencegah, mendiagnosis, atau merawat COVID-19,” kata Domingo dalam satu taklimat maya.

Beliau menambah, “manfaat yang diketahui dan berpotensi daripada vaksin Pfizer ketika digunakan untuk mendiagnosis, mencegah, mengubati COVID-19 setakat ini melebihi risiko yang mungkin ada.”

Domingo berkata, kebenaran penggunaan kecemasan (EUA) untuk vaksin Pfizer-BioNTech “berkuat kuasa serta-merta.”

Pfizer memohon EUA pada 23 Disember tahun lalu.

Sementara itu, Domingo mengatakan Sinovac Biotech China turut memohon EUA pada Rabu. “Pra-penilaian” penggunaannya sedang berlangsung, tambahnya.

Selain Sinovac, FDA belum meluluskan permohonan vaksin COVID-19 dan penggunaan EUA oleh AstraZeneca dan Gamaleya Russia. – Bernama


Hak asasi manusia ‘agama baharu’ dalam perundangan di Malaysia?

BANGI, 7 Syaaban 1442H, Ahad – Kedudukan dan ajaran agama Islam bukan sahaja dicabar di mahkamah, bahkan serangan terhadapnya lebih hebat di media sosial sama ada dalam negara mahupun luar.

Atas sebab itu, Islamophobia dalam kalangan orang awam dilihat menjadi-jadi, apatah lagi orang bukan bukan Islam sering diasak dengan tipu daya dan kekeliruan mengenai Islam.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, sebahagian dalam kalangan awam meletak parameter yang salah dalam menilai Islam.

“Tidak kurang juga yang mempercayai bulat-bulat propaganda pihak tertentu untuk mencemar nama Islam.

“Terkini, cabaran terhadap Islam bukan sahaja dipimpin orang bukan Islam tetapi juga orang Islam atas nama liberal, moderat dan sebagainya,” katanya menulis di Sinar Harian, hari ini.

Zainul Rijal berkata, golongan berkenaan boleh mempersoalkan apa sahaja atas nama hak asasi, termasuklah isu berkaitan moral atau akhlak.

Katanya, hak asasi manusia juga dilihat seperti ‘agama baharu’ dalam sistem perundangan di Malaysia.

“Terbukti, keputusan Mahkamah Tinggi yang membenarkan penggunaan kalimah Allah dan beberapa kalimah lain telah membangkitkan kegusaran dalam kalangan orang Islam.

“Gabungan Pertubuhan Pembela Islam (PEMBELA) umpamanya, telah mengumpulkan pelbagai NGO menzahirkan kekecewaan terhadap penghakiman tersebut,” katanya.

Pada masa sama, beliau turut menghargai tindakan pihak kerajaan memfailkan rayuan terhadap keputusan mahkamah itu.

Justeru, beliau menggesa umat Islam menghormati keputusan dan membiarkan proses undang-undang mengambil tempat sewajarnya.

“Umat Islam berhak untuk berasa gusar, namun berpada-padalah dalam menzahirkan kegusaran.

“Jangan sehingga boleh disabitkan menghina mahkamah atau menghasut orang lain melanggar undang-undang,” katanya.


17,000 rakyat Ukraine direkrut jadi tentera lawan Russia

LONDON, 7 Zulhijjah 1444H, Isnin – Lebih 17,000 warga Ukraine dilatih oleh Britain dan sekutu lain sepanjang tahun lalu bagi membantu Kyiv melawan pencerobohan Russia.

Kementerian Pertahanan United Kingdom (UK) berkata, rekrut yang disertai pelbagai lapisan masyarakat selama lima minggu itu melatih orang awam menjadi anggota tentera.

Britain bersama sembilan negara lain antaranya, Kanada, Australia, New Zealand, Norway, Finland, Sweden, Denmark, Lithuania dan Belanda telah membuka inisiatif untuk rekrut sukarelawan baharu kepada Angkatan Tentera Ukraine pada Jun tahun lalu.

Menerusi program latihan diketuai UK yang digelar Operation Interflex mengajar individu yang mempunyai sedikit atau tiada pengalaman ketenteraan.

Ia disertai dengan pelbagai kemahiran termasuk pengurusan senjata, pertolongan cemas medan perang dan taktik kawalan.

Setiausaha Pertahanan UK, Ben Wallace berkata, kesungguhan rakyat Ukraine untuk berlatih dan berjuang bersama-sama pasukan British dan antarabangsa lain sangat menyentuh hati.

“UK dan rakan kongsi antarabangsa kami akan terus memberikan sokongan penting ini, membantu Ukraine bertahan daripada pencerobohan Russia, selama mana yang diperlukan,” katanya.

Di peringkat awal, Britain hanya menawarkan untuk melatih sehingga 10,000 askar Ukraine dalam kemahiran medan perang, berdasarkan latihan askar asas UK.

Namun program itu kini dilanjutkan dan bersedia melatih kira-kira 30,000 anggota menjelang 2024. – Agensi


Mobiliti maya kaedah pembelajaran terbaik berbanding konvensional?

BANGI, 24 Jamadilakhir 1442H, Sabtu – Pandemik COVID-19 menyebabkan universiti terbatas melakukan program mobiliti antarabangsa, kata Prof Madya Dr Khairunesa Isa.

Pensyarah di Jabaran Sains Sosial, Pusat Pengajian Umum dan Kokurikulum, Universiti Tun Hussien Onn Malaysia (UTHM) itu berkata, aspek penjarakan fizikal ditekankan dalam norma baharu menyebabkan pelaksanaan program mobiliti konvensional perlu diubah kepada pelaksanaan secara maya.

Memberi contoh di Eropah, beliau berkata, pelaksanaan program mobiliti maya yang banyak dilaksanakan di negara itu sejak 2010 menjadi alternatif kepada mobiliti konvensional dilaksanakan secara bersemuka.

“Ia kaedah pembelajaran dikendalikan manusia dengan menggunakan komputer dengan media sosial sebagai perantara.

“Persekitaran pembelajaran disokong teknologi maklumat dan komunikasi (ICT) ini membolehkan kerjasama rentas sempadan dengan kepelbagaian latar dapat dilaksanakan.

“Kebanyakan negara terbabit dalam program ini mengakui ia kaedah terbaik, selesa dan menjimatkan,” jelasnya dalam tulisan di Berita Harian, hari ini.

Mengulas lanjut, Prod Khairunesa berkata, wabak COVID-19 juga boleh dianggap sebagai landasan bagi meningkatkan kemahiran dan kadar celik pensyarah, pelajar mahupun komuniti terhadap penguasaan kemahiran teknologi serta ICT sesuai dengan keperluan Revolusi Industri 4.0 (IR4.0).

Beliau berkata, jika sebelum ini pelajar bersama komuniti membaiki paip air rosak atau membuat sistem solar bagi keperluan penduduk, pelaksanaan secara maya pula menyebabkan pelajar lebih kreatif memikirkan kaedah penyelesaian praktikal agar masalah dapat diselesaikan.

Tambahnya, situasi ini menunjukkan keadaan pelajar dan pensyarah memikirkan penyelesaian secara teori, manakala praktiknya dilakukan sepenuhnya oleh komuniti.

“Secara tidak langsung aspek pendayaupayaan komuniti dapat diterapkan dalam melahirkan komuniti berdaya tahan melalui pemindahan pengetahuan.

“Berhadapan era IR4.0, ia memungkinkan program mobiliti secara maya diteruskan dalam jangka panjang,” katanya.


WHO nafi dakwaan COVID-19 berpunca dari makmal di Wuhan

WUHAN, 28 Jamadilakhir 1442H, Rabu – Kumpulan pakar Pertubuhan Kesihatan Sedunia (WHO) bersama kumpulan pakar China setakat ini sudah melawat sembilan lokasi untuk mengkaji asal usul virus COVID-19 .

Dalam satu sidang media di bandar Wuhan pada Selasa, WHO berkata, lokasi lawatan itu termasuk Hospital Jinyintan, pasar basah Huanan, dan pusat pengajian virus Akademi Sains Wuhan China.

WHO juga telah mengadakan pertemuan dengan kakitangan perubatan, penyelidik makmal, pihak pengurusan dan peniaga di pasar basah selain kakitangan di komuniti perumahan, bekas pesakit, anggota keluarga kakitangan perubatan yang terkorban serta penduduk setempat.

Menurut WHO, antara hasil kajian mendapati untuk membuktikan kelawar dan tenggiling menjadi sumber langsung kepada COVID-19 adalah tidak cukup kukuh, meskipun susunan gen neo-koronavirus di dalam kedua-dua haiwan tersebut adalah mirip dengan susunan gen COVID-19.

Bagaimanapun, WHO berpendapat kelawar, tenggiling, musang, kucing dan beberapa spesies haiwan lain mempunyai kebarangkalian untuk menjadi hos semula jadi kepada virus berkenaan

Sementara itu, menerusi ujian persekitaran yang dijalankan di pasar basah Huanan mendapati virus COVID-19 paling banyak dikesan di gerai hasil makanan laut.

Jelas WHO, wabak mungkin tersebar melalui pesakit, produk rantaian sejuk yang sudah tercemar dengan jangkitan, dan produk haiwan di pasar Huanan, namun sehingga kini ia masih belum dapat dibuktikan sepenuhnya.

Memetik kenyataan kumpulan pakar itu, penularan dalam kalangan manusia di bandar Wuhan pada Disember 2019 dengan kebanyakan kes berlaku pada separuh bulan kedua sementara pasar basah Huanan menjadi antara tempat tumpunan badan kawalan dan pencegahan wabak.

Namun, berdasarkan hasil penyelidikan, terdapat kes positif yang disahkan di tempat lain di bandar Wuhan ketika kes tertumpu di pasar basah itu.

Dalam perkembangan lain, kumpulan pakar itu telah menjalankan penilaian terhadap empat saluran yang mempunyai kemungkinan dalam penyebaran wabak kepada manusia, iaitu jangkitan langsung, produk rantaian sejuk, hos semula jadi dan makmal.

Hasil penilaian rumusan terbahagi kepada lima peringkat iaitu “sangat tidak mungkin”, “tidak mungkin”, “mungkin”, ” berkemungkinan besar”, dan “sangat berkemungkinan”.

Wabak COVID-19 “berkemungkinan besar” disebarkan kepada manusia melalui hos semula jadi, dan “mungkin” dijangkiti secara langsung atau melalui produk rantaian sejuk, sementara “sangat tidak mungkin” melalui makmal. -Bernama


Macau Scam: Mungkin ada ‘taikun’ lain latih dalang utama?

BANGI, 20 Safar 1442H, Khamis – Tidak mustahil dalang di sebalik kegiatan penipuan ‘Macau Scam’ yang ditangkap baru-baru ini, mempunyai taikun lain yang melatih penjenayah sindiket itu.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin turut tidak menolak kemungkinan masih ada segelintir anggota keselamatan yang mengkhianati amanah rakyat, terbabit melindungi sindiket berkenaan.

“Saya sangat bersimpati dengan rakan, kenalan dan seluruh rakyat Malaysia yang ditipu hidup-hidup sehingga kehilangan segala simpanan seumur hidup mereka.

“Rupanya memang wujud sekumpulan manusia di alam nyata yang kerjanya menipu dan membunuh masa depan orang-orang yang tidak berdosa.

“Mereka adalah peminum arak yang tegar, kaki judi, mempromosi zina dan berfoya-foya dengan hidup yang di luar kebiasaan,” katanya dalam kenyataan, hari ini.

Justeru, beliau mendesak supaya mereka yang terbabit dalam sindiket jenayah itu dikenakan hukuman tegas.

“Hanya Allah sahaja yang layaknya untuk membalas kejahatan dan kezaliman pengkhianat dan peminum arak tegar ini.

“Semoga mangsa penipuan yang ada di seluruh negara ini mendapat pembelaan,” katanya.

Baru-baru ini, Suruhanjaya Pencegahan Rasuah Malaysia (SPRM) menyiasat sindiket Macau Scam dan judi dalam talian yang disyaki ‘mencuci’ ratusan juta ringgit diraih daripada kegiatan mereka dalam perniagaan diusahakan selebriti terkenal tempatan.

Dalang utama sindiket berkenaan dipercayai rakyat China, tetapi menggunakan ‘ejen’ di Malaysia untuk menguruskan ‘pelaburan’ termasuk mencari perniagaan berpotensi sebagai platform ‘membersihkan’ wang hasil penipuan.

SPRM turut memperoleh perintah menahan reman selama lima hari ke atas lima individu yang disyaki terbabit dalam aktiviti pengubahan wang haram menggunakan modus operandi berkenaan pada 3 Oktober lalu.

Mereka termasuk dua wanita dipercayai memainkan peranan penting melaburkan wang hasil aktiviti pelaburan Macau Scam dan judi dalam talian dalam perniagaan diusahakan selebriti terkenal tanah air.


Pencemaran Sungai Selangor: 8 lelaki direman 7 hari

KUALA LUMPUR, 5 Rabiulawal 1442H, Khamis – Lapan lelaki termasuk seorang pengarah syarikat membaiki dan menjual jentera pembinaan ditahan reman tujuh hari mulai hari ini hingga 28 Oktober, berhubung pencemaran sumber air mentah di Sungai Selangor.

Perintah reman itu dikeluarkan ke atas kesemua suspek berusia antara 28 hingga 66 tahun oleh Majistret Nik Mohd Fadli Nik Azlan di Mahkamah Majistret Selayang di sini, hari ini selepas membenarkan permohonan polis untuk menahan reman mereka selama tujuh hari.

Mereka yang ditahan reman itu ialah seorang pengarah syarikat berusia 31 tahun dan bapanya yang berusia 62 tahun, serta enam pekerja terdiri daripada dua warga tempatan serta empat warga asing dari Nepal, Pakistan dan Myanmar.

Kesemua suspek ditahan reman bagi membantu siasatan kes mengikut Seksyen 430 Kanun Keseksaan iaitu bagi kesalahan melakukan khianat, dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.

Seksyen itu memperuntukkan hukuman penjara tidak kurang daripada lima tahun dan maksimum 30 tahun dengan denda atau kedua-duanya, jika sabit kesalahan.

Prosiding reman kelapan-lapan suspek bermula pukul 9.30 pagi itu selesai 9.50 pagi.

Kesemua mereka yang memakai baju lokap polis berwarna oren dan ungu itu, tiba di Kompleks Mahkamah Selayang pada 9 pagi ini, selepas ditahan 11.30 pagi semalam di Rawang, Selangor.

Pengurusan Air Selangor Sdn Bhd (Air Selangor) sebelum ini mengesan bau abnormal pada sumber air mentah di Sungai Selangor pada 12.38 pagi Isnin lepas, menyebabkan Loji Rawatan Air (LRA) Rantau Panjang terpaksa dihenti tugas apabila kadar bau dikesan pada paras 3 ton.

Media sebelum ini melaporkan henti tugas keempat-empat loji itu menyebabkan gangguan bekalan air tidak berjadual membabitkan 1,196,457 akaun, merangkumi 1,292 kawasan di Wilayah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat. – Bernama


PDRM akan mohon ekstradisi suspek pembunuhan pensyarah Palestin

KUALA LUMPUR, 7 Jamadilakhir 1443H, Isnin – Polis Diraja Malaysia (PDRM) akan memohon suspek kes pembunuhan seorang pensyarah warga Palestin pada 2018, di sini, yang dilaporkan ditahan oleh pihak berkuasa Palestin semalam, diekstradisi ke negara ini bagi tujuan siasatan.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata pada masa ini, PDRM sedang mendapatkan pengesahan berhubung penangkapan suspek tersebut daripada Kementerian Luar Malaysia, Kedutaan Palestin di Malaysia dan Polis Antarabangsa (Interpol).

“PDRM juga akan mendapatkan kerjasama daripada badan bukan kerajaan (NGO) yang mempunyai hubungan baik dengan NGO di Palestin, bagi mendapatkan pengesahan mengenai perkara berkenaan,” katanya ketika dihubungi hari ini.

Terdahulu, Bernama melaporkan Kementerian Dalam Negeri yang dikendalikan Hamas dipetik berkata pada Ahad suspek pembunuhan Fadi al-Batsh telah ditahan.

Jurucakap Kementerian Dalam Negeri Iyad al-Buzom memberitahu sidang akhbar di Kota Gaza bahawa suspek mengaku beliau direkrut oleh Mossad.

Pada 21 April 2018, Fadi, seorang jurutera penyelidik yang dipercayai mempunyai kaitan dengan Hamas, maut ditembak berhampiran rumahnya di Kuala Lumpur.

Dalam kejadian kira-kira 6 pagi itu, mangsa dalam perjalanan dari kondominiumnya di Setapak menuju masjid berhampiran untuk menunaikan solat Subuh. – Bernama


Lans Koperal tembak isteri diarah jalani pemeriksaan mental

KANGAR, 24 Syaaban 1444H, Jumaat – Mahkamah Majistret di sini hari ini mengarahkan anggota polis berpangkat Lans Koperal yang dituduh membunuh isterinya menjalani pemeriksaan mental di hospital psikiatri.

Majistret Ana Rozana Mohd Nor memutuskan perkara itu selepas membenarkan permohonan Pengarah Pendakwa Raya Perlis Mohd Nordin Ismail agar Mohamad  Nizarman Hassim, 27, menjalani pemeriksaan itu mengikut Seksyen 342 Kanun Tatacara Jenayah.

Mohamad  Nizarman yang memakai t-shirt berwarna merah dilihat beberapa kali mengesat air mata dan mengangguk tanda faham ketika pertuduhan dibacakan kepadanya.

Dia didakwa membunuh Safsufarnisya Salleh, 26, di Kampung Bendang Baru, Simpang Empat, Kangar antara 6.45 pagi hingga 8.50 pagi pada 5 Mac lepas.

Pertuduhan mengikut Seksyen 302 Kanun Keseksaan yang membawa hukuman gantung jika sabit kesalahan.

Mahkamah menetapkan 14 April ini untuk sebutan semula kes sementara menunggu laporan psikiatri.

Media sebelum ini melaporkan tertuduh menembak mati isterinya di bilik tidur utama rumah keluarga mangsa.-  Bernama


Tiada unsur buli di MRSM Kuantan

BANGI, 17 Muharam 1444H, Isnin – Polis Pahang mengesahkan tiada sebarang unsur gengsterisme yang wujud dalam dakwaan kes buli membabitkan pelajar Maktab Rendah Sains Mara (MRSM) Kuantan, seperti tular, baru-baru ini.

Ketua Polis Daerah Kuantan, Asisten Komisioner Wan Mohd Zahari Wan Busu berkata, siasatan dijalankan pihak polis berhubung laporan dibuat ibu kepada pelajar terbabit.

Bagaimanapun, katanya, kes berkenaan hanya disiasat di bawah Seksyen 427 Kanun Keseksaan iaitu perbuatan khianat terhadap pelajar terbabit.

“Kita sudah merakam percakapan mereka yang terlibat seperti guru-guru, pelajar-pelajar termasuk ibu mangsa bagi membantu siasatan kes itu.

“Jadi, siasatan awal mendapati tidak wujud sebarang unsur gengsterisme dalam kejadian ini,” katanya.

Terdahulu, Wan Mohd Zahari menjelaskan, dua laporan diterima daripada ibu mangsa dan warden MRSM berhubung kes itu.

Jumaat lalu, seorang ibu kepada pelajar sekolah berkenaaan, Nazrah Mohamed meluah kekecewaan di Facebook miliknya berhubung tiada sebarang tindakan diambil oleh pihak pengurusan MRSM Kuantan selepas mendakwa berlaku kes buli membabitkan anak perempuannya yang berusia 14 tahun.

Dalam hantaran tersebut, ibu mangsa turut berkongsi beberapa bukti termasuk baju sekolah anaknya yang diconteng, nota tangan diterima anaknya serta kesan rambut digunting ketika tidur.

Dalam pada itu, polis Kuantan menasihatkan orang ramai supaya tidak memuat naik sebarang hantaran dan perkongsian yang boleh menimbulkan kebimbangan dalam kalangan masyarakat.

Pautan berkaitan;
https://ismaweb.net/2022/08/13/polis-terima-dua-laporan-kes-buli-di-mrsm-kuantan/


Pemimpin adil sentiasa berusaha laksana syariat agama

BARU-BARU ini negeri Selangor, Pulau Pinang, Negeri Sembilan, Terengganu, Kelantan, dan Kedah telah mengadakan Pilihan Raya Negeri (PRN).

Sebagai rakyat Malaysia, kita sudah pun menjalankan tanggungjawab kita sebaiknya dalam pemilihan pemimpin. Kita sudah pun memilih pemimpin kita. Jadi, sebagai rakyat, kita perlulah meneliti pemimpin ini untuk tempoh 5 tahun sebelum PRU berlaku lagi.

Kenapa kita perlu menilai pemimpin kita?

Kerana tanggungjawab setiap Muslim itu wajib memahami keutamaan dalam pemilihan seorang pemimpin untuk menjaga agama, negara dan bangsa agar pemimpin itu mampu memberi manfaat kepada semua makhluk sama ada rakyat Muslim atau bukan Muslim, bahkan haiwan, tumbuhan dan seluruh alam mendapat rahmat kebaikan seorang pemimpin.

Rasulullah SAW merupakan contoh terbaik dalam segenap aspek termasuklah dalam konteks kepemimpinan dan kenegaraan sehingga baginda berjaya meletakkan Islam sebagai perlembagaan yang tertinggi khususnya pembentukan Madinah al-Munawwarah melalui penyatuan rakyat pelbagai agama, kabilah dan warna kulit. Keadilan yang ditonjolkan oleh baginda dengan panduan wahyu daripada Allah SWT akhirnya membuka lorong terusan kebanjiran manusia bersama agama Islam yang mulia.

Allah SWT juga mewajibkan kita memberi penyaksian (memilih) pemimpin yang adil seperti dinyatakan di dalam al-Quran yang bermaksud: “Hendaklah kamu memberi penyaksian kepada mereka yang adil dan berpeganglah penyaksian itu (keputusan) kerana Allah semata-mata” – (Surah al-Talaq: 2).

Menurut Ibnu al-Qayyim bahawa keadilan ialah meletakkan sesuatu pada tempatnya dan ia berlawanan dengan kesamarataan. Keadilan bukan diukur dengan persamaan jumlah dan bilangan, tetapi ia mestilah selari dengan ketetapan syarak sama ada ia satu bentuk suruhan mahupun larangan.

Jika Islam menyuruh umatnya memberikan hak-hak kepada rakyat seperti hak pendidikan, kesihatan dan keselesaan hidup, maka pemimpin yang adil wajib sama melaksanakannya seperti suruhan agama. Jika Islam mengharamkan rasuah, salah guna kuasa dan pecah amanah, maka pemimpin yang adil wajib sama mengharamkannya selari dengan larangan agama.

Pemimpin yang adil ialah golongan pertama daripada tujuh golongan yang mendapat naungan Allah di padang mahsyar (Riwayat al-Bukhari). Pemimpin yang adil adalah individu yang sentiasa berusaha melaksanakan syariat agama, memberi sebanyak mungkin manfaat di samping menghapuskan kerosakan semaksimum yang boleh.

Justeru itu, untuk tempoh 5 tahun ini, kita mestilah menilai pemimpin yang telah kita pilih supaya syariat Allah mampu dilaksanakan dan kemungkaran mampu dicegah.

Pusat Kecemerlangan Pendidikan Ummah (PACU)